Yayasan Al-Quds lancar kempen solidariti Palestin, kecam Zionis Israel

Yayasan Al-Quds Malaysia dengan kerjasama 43 badan bukan kerajaan (NGO) mengadakan kempen solidariti bersama rakyat Palestin “Hands off Masjid AL-Aqsa” dan mengecam serangan rejim Israel terhadap rakyat Palestin di Masjid Al-Aqsa, terutamanya ketika 10 malam terakhir Ramadan.

Dalam satu sidang media semalam, kesemua NGO itu sebulat suara menyatakan sokongan mereka dan teguh berdiri bersama rakyat Palestin yang mempertahankan Masjid Al-Aqsa atau mana-mana rumah ibadah di tanah suci, menurut laporan Bernama.

“Kami menyeru masyarakat antarabangsa untuk bersolidariti dengan rakyat Palestin dalam mempertahankan masjid ketiga paling suci daripada pencerobohan Zionis, sama seperti mana-mana rumah ibadat bagi setiap agama.

“Kami juga menyeru maklum balas segera daripada Pertubuhan Bangsa-Bangsa Bersatu dan Pertubuhan Kerjasama Islam dalam hal ini dan menggesa sidang tergempar diadakan untuk menangani situasi bahaya di Masjid Al-Aqsa,” kata Pengerusi MyCARE, Prof Madya Dr Hafidzi Mohd Noor.

Sementara itu, Wan Subki Wan Salih, Yang Dipertua Kesatuan Ulama Islam Antarabangsa, cawangan Malaysia menyuarakan bantahan dan kecamannya terhadap jenayah rejim penjajah itu dan menyifatkan ia bercanggah dengan lunas agama dan undang-undang antarabangsa.

“Kami menyeru kepada negara Islam dengan semua komponennya, pemerintah, ulama, pemikir, profesional media dan lain-lain untuk bekerja keras demi menyelamatkan kiblat pertama, Masjid Al-Aqsa, dan menyokong dengan apa juga cara, sama ada kewangan atau melalui media,” tambahnya.

Ketua Eksekutif dan jurucakap Yayasan Al-Quds Malaysia, Dr Sharif Abu Shammalah pula berkata rejim Israel sentiasa berusaha untuk membentuk realiti baharu terhadap Masjid Al-Aqsa dengan pelbagai cara, antaranya meroboh dan membina struktur mereka sendiri.

“Tetapi jika semua negara bersatu dan berganding bahu untuk menghalang perbuatan biadab mareka, sudah pasti ia membuahkan hasil positif insya-Allah,” katanya.

Beliau turut merakamkan penghargaan dan terima kasihnya kepada rakyat dan Kerajaan Malaysia yang sentiasa memberi sokongan tidak berbelah bahagi terhadap perjuangan rakyat Palestin.

Setakat ini, seramai 200 rakyat Palestin cedera ketika pertempuran tercetus dengan tentera Israel di perkarangan Masjid Al-Aqsa sejak beberapa minggu lalu termasuk pada Jumaat lepas.


Tiada nama anak Najib dihantar sebagai calon di Pekan

UMNO Bahagian Pekan mengesahkan tiada nama anak Datuk Seri Najib Razak dihantar untuk dipilih sebagai calon kerusi Parlimen pada Pilihan Raya Umum Ke-15 (PRU-15) depan.

Timbalan Ketua UMNO Bahagian Pekan, Datuk Seri Zamri Ramly mengesahkan daripada lima nama yang dihantar kepada pusat untuk memilih calon tiada nama anak bekas Perdana Menteri bergelar banduan tersebut.

“Tidak ada perancangan meletakkan anak Datuk Seri Najib untuk bertanding di Parlimen Pekan jika beliau tidak layak bertanding,” katanya dipetik laporan Utusan.

Zamri menjelaskan sebaliknya kerusi Pekan akan dipulangkan semula kepada Najib selepas mendapat pengampunan.

“Sebaliknya, sesiapa yang dipilih bertanding di situ nanti akan menyerahkan kembali kerusi Parlimen Pekan kepada Datuk Seri Najib selepas mendapat pengampunan,” katanya lagi.

Zamri bagaimanapun enggan mendedahkan empat nama selain Najib yang menawarkan diri bertanding di Pekan pada PRU-15 ini.

Namun, Zamri memberitahu anak lelaki Najib, Datuk Mohd. Nizar dicalonkan tetapi di kerusi Dewan Undangan Negeri (DUN) yang membabitkan Chini, Bebar, Peramu Jaya dan Pulau Manis.

Mahkamah Persekutuan pada 23 Ogos lalu mengekalkan hukuman penjara 12 tahun dan denda RM210 juta terhadap Najib yang didapati bersalah menyeleweng dana RM42 juta milik SRC International Sdn. Bhd.


Nilai ringgit menyusut tiga hari berturut-turut

Ringgit meneruskan penurunan berbanding dolar Amerika Syarikat (AS) bagi hari ketiga berturut-turut pada Jumaat selepas satu lagi laporan inflasi AS yang mengatasi purata jangka masa panjang sekali gus mengesahkan kemungkinan laluan kadar faedah yang lebih tinggi untuk tempoh lebih panjang.

Pada 6 petang, ringgit susut kepada 4.4310/4345 berbanding dolar AS daripada 4.4020/4060 ketika ditutup pada Khamis, menurut laporan Bernama.

Pengarah Urusan SPI Asset Management, Stephen Innes berkata dolar AS meraih permintaan memandangkan data inflasi yang terus tinggi dijangka mendorong pengetatan dasar monetari oleh Rizab Persekutuan AS berterusan.

“Berdasarkan Indeks Harga Pengguna (IHP) yang melebihi purata jangka masa panjang berbanding jangkaan dan Indeks Harga Pengeluar (IHPR) yang dikeluarkan pada Khamis mengesahkan ‘lebih tinggi untuk lebih lama’. Ini mengakibatkan pergerakan lemah bagi ringgit hari ini,’’ katanya kepada Bernama.

IHPR AS meningkat sebanyak 0.7 peratus pada Januari 2023, lebih tinggi daripada jangkaan 0.4 peratus, manakala angka tahunan turun kepada 6.0 peratus daripada 6.5 peratus.

Innes berkata penjualan ringgit berlaku dalam tempoh yang panjang justeru, beberapa petunjuk pertumbuhan AS suram dan kebimbangan inflasi berkurangan diperlukan untuk sentimen berubah.

Sementara itu, ringgit diniagakan bercampur-campur berbanding beberapa mata wang utama.

Unit tempatan naik berbanding pound British kepada 5.2919/2961 daripada 5.3075/3123 ketika ditutup pada Khamis dan tinggi berbanding yen Jepun kepada 3.2864/2892 dari 3.2883/2915.

Walau bagaimanapun, ringgit turun berbanding dolar Singapura kepada 3.3062/3093 daripada 3.2989/3024 semalam dan susut berbanding euro kepada 4.7137/7174 daripada 4.7101/7144.


Sungai Klang dan Langat lepasi paras bahaya, perlu berjaga-jaga

Rekod laman sesawang InfoBanjir menunjukkan dua sungai utama di Lembah Klang sudah melepasi paras bahaya setakat pagi ini.

Bacaan meter di dua sungai tersebut, Sungai Klang dan Langat kini sudah naik ke paras bahaya susulan hujan lebat sejak pagi tadi yang berterusan selama beberapa jam.

Menurut laman sesawang InfoBanjir, bacaan paras air di Stesen Bandar Klang adalah 3.28 meter (bahaya) berbanding bacaan normal 2.2 m.

“Bagi Stesen RS Batu 8 Kuala Langat pula, bacaan air pada paras 2.35 m (bahaya) berbanding bacaan normal pada 0.1 m.

“Sementara itu, tiga stesen setakat ini berada pada status amaran iaitu Jeti Teluk Penyamun (Kuala Selangor), Pekan Beranang (Hulu Langat) dan Kampung Rantau Panjang (Klang).

“Bagi Stesen Kampung Salak Tinggi (Sepang), Stesen Kampung Melayu Subang (Petaling) dan Batu 9 (Hulu Langat) masing-masing mencatatkan bacaan di paras berjaga-jaga,” menurut laporan itu.

Sementara itu, Facebook rasmi Pejabat Daerah Tanah (PDT) Klang turut melaporkan perkembangan terkini dari semasa ke semasa susulan hujan lebat sejak pagi tadi.

“Orang ramai diminta berjaga-jaga dan melaporkan sebarang kejadian banjir kepada talian perhubungan bencana Daerah Klang 03-33716700, WhatsApp 010-8691067,” menurut laman itu.


68 MP pembangkang berhimpun langgar SOP diberi diskaun kompaun

Semua 68 Ahli Parlimen (MP) pembangkang yang berhimpun dan melanggar prosedur operasi standard (SOP) semasa menghadiri perhimpunan di Dataran Merdeka pada Ogos lalu mendapat diskaun kompaun.

Pengurangan diskaun tersebut diberikan kepada semua MP yang didapati bersalah menghadiri perhimpunan tersebut dan sudah menjelaskan bayaran kompaun, kata Menteri Dalam Negeri, Datuk Seri Hamzah Zainudin.

“Sama seperti rakyat lain, mereka yang langgar SOP dikenakan kompaun dan mereka minta diberikan diskaun.

“Kita bersetuju untuk beri diskaun kepada mereka,” katanya semasa sidang media hari ini di Kementerian Dalam Negeri.

Terdahulu pada 2 Ogos lalu, seramai 68 ahli Parlimen berkenaan disiasat di bawah Seksyen 9 Akta Perhimpunan Aman 2012, Seksyen 269 Kanun Keseksaan serta Akta Pencegahan dan Pengawalan Penyakit Berjangkit 1988 (Akta 342).

Ini berikutan tindakan mereka yang berkumpul di Dataran Merdeka, terdiri daripada sekumpulan MP pembangkang, antaranya daripada parti Pakatan Harapan (PH), Parti Pejuang, Parti Muda dan Parti Warisan dihalang menuju ke Parlimen melalui Jalan Parlimen dari Bulatan Dato Onn oleh anggota Pasukan Simpanan Persekutuan (FRU).

Susulan perhimpunan itu, polis memanggil semua MP dan individu yang terbabit dalam perhimpunan terbabit untuk direkodkan percakapan.

Ia bagi membolehkan polis melengkapkan kertas siasatan sebelum dirujuk kepada Pejabat Peguam Negara.


Seorang Menteri UMNO saksi perjanjian lantik TPM, kata pegawai Muhyiddin

Perjanjian berhubung lantikan Timbalan Perdana Menteri (TPM) yang dibuat dengan Datuk Seri Ismail Sabri Yaakob wujud, malah ia juga disaksikan oleh dua individu yang penting daripada UMNO dan Bersatu.

Perjanjian tersebut sudah dipersetujui itu tidak boleh diterbitkan dan seorang Menteri daripada UMNO serta Bersatu merupakan saksi yang melihat ia ditandatangani pada 17 Ogos 2021, kata Ketua Setiausaha Sulit Kanan kepada Tan Sri Muhyiddin Yassin, Datuk Dr Marzuki Mohamad.

“Ia ditandatangani oleh Muhyiddin dan perdana menteri pada 17 Ogos 2021 dan disaksikan oleh seorang Menteri daripada parti Bersatu dan seorang Menteri dari parti UMNO.

“Sebagai pegawai Perdana Menteri kelapan pada waktu itu, saya terlibat secara langsung dalam penyediaan perjanjian ini,” katanya dalam satu kenyataan hari ini.

Isu pelantikan jawatan TPM timbul baru-baru ini selepas Muhyiddin yang juga pengerusi Perikatan Nasional (PN) berkata, perkara itu dibangkitkan ketika pertemuannya dengan Perdana Menteri (PM), Ismail Sabri.

Menurut Muhyiddin, pertemuan tersebut turut membincangkan isu lantikan jawatan yang termaktub dalam perjanjian antara PN dan PM.

Menteri Komunikasi dan Multimedia Tan Sri Annuar Musa mengatakan tidak salah bagi Muhyiddin membangkitkan tentang perkara itu akan tetapi pelantikan TPM dan ahli Kabinet adalah kuasa prerogatif PM.

Bagaimanapun penasihat ekonomi kepada PM, Shahril Hamdan mengatakan tiada perjanjian antara Ismail dan Muhyiddin untuk melantik TPM.

“Tiada perjanjian setahu saya. Kalau ada perjanjian kenapa sekarang baru kita dengar dakwaannya?

“Kalau ada, kenapa ada menteri-menteri kanan?” kata Shahril yang juga Ketua Penerangan UMNO sebelum ini.

Untuk rekod, ketika masih menjadi PM, Muhyiddin melantik Ismail Sabri sebagai TPM walaupun pada ketika itu terdapat Menteri-menteri kanan.

Dalam kenyataannya hari ini, Marzuki berkata satu fasal dalam perjanjian ini menyebut dokumen perjanjian tidak boleh diterbitkan atau dizahirkan dalam apa-apa bentuk.

“Ia hanya boleh disimpan untuk rujukan kedua-dua pihak,” katanya lagi.


27 kawasan di Selangor dilanda banjir kilat awal pagi ini

Sekurang-kurangnya 27 kawasan di daerah Petaling, Klang dan Hulu Langat, di landa banjir kilat awal pagi ini (17 November 2022), dengan tiga pusat penempatan sementara (PPS) dilaporkan telah dibuka.

Difahamkan, Jabatan Bomba dan Penyelamat Selangor telah menerima panggilan kecemasan melibatkan 27 kawasan terjejas banjir dan satu kejadian tanah runtuh di beberapa kawasan di ketiga-tiga daerah itu.

Setakat jam 3 pagi tadi, sebanyak tiga PPS dibuka iaitu bagi menempatkan lebih 31 mangsa di PPS Masjid Kampung Johan Setia; Bandar Bukit Tinggi 2; dan Sekolah Kebangsaan Ulu Semenyih.

JBPM Selangor dilaporkan telah menugaskan 130 pegawai dengan anggota melibatkan kekuatan logistik lapan jentera; kenderaan utiliti (enam); lori (empat); dan 17 bot dari 11 balai bomba yang terlibat ke lokasi kejadian untuk tindakan menyelamat.

Sementara itu di daerah Petaling, kawasan yang terlibat ialah di Seksyen 13, Seksyen 22, Padang Jawa, taman Sri Muda dan i-City, semuanya di Shah Alam; manakala di Klang melibatkan Taman Sentosa dan GM Klang.


Jangkitan harian semakin turun, dua hari berturut-turut sifar kematian

Jangkitan baharu Covid-19 di seluruh negara dalam tempoh 24 jam semalam (Ahad, 15 Januari 2023) turun lagi ke paras terendah sejak Oktober 2020, ketika permulaan wabak yang dikatakan bermula di Wuhan, China, itu menular menjadi pandemik.

Dalam tempoh itu sebanyak 244 kes baharu direkodkan, berbanding 287 yang dicatat pada Sabtu.

Dua negeri dan Wilayah Persekutuan – Perlis dan Labuan – tidak merekodkan kes baharu semalam.

Data Kementerian Kesihatan (KKM) yang dikemas kini tengah malam tadi, juga menunjukkan jangkitan semalam turut melibatkan 22 kanak-kanak, berbanding 24 yang direkodkan pada Sabtu.

Ia membabitkan 10 kes kanak-kanak berusia 0 hingga empat tahun, dan lima hingga 11 tahun (12 kes), lapor KKM.

Daripada jumlah jangkitan baharu semalam, 167 kes melibatkan individu yang telah menerima suntikan vaksin dos penggalak, diikuti 47 (individu yang lengkap divaksinasi); satu kes melibatkan individu belum lengkap divaksinasi; dan 29 kes (individu tidak divaksinasi).

Data KKMNOW pula menunjukkan jumlah terbaharu itu menjadikan kumulatif positif sejak 25 Januari 2020 sebanyak 5,032,677 dengan 4,985,292 pesakit telah sembuh, termasuk 401 yang pulih semalam.

KKM juga memaklumkan sehingga semalam 10,477 kes masih aktif, turun berbanding 10,634 yang dilaporkan pada Sabtu, manakala 10,008 pesakit masih menjalani kuarantin di rumah, berbanding 10,175 pada Sabtu. Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital bagaimanapun, meningkat sedikit kepada 449 kes berbanding 439 yang dicatat pada Sabtu.

Seramai 20 pesakit dimasukkan ke unit rawatan rapi, kekal seperti pada Sabtu, dengan sembilan daripadanya memerlukan alat bantuan pernafasan (tujuh pada Sabtu).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu tiada pesakit meninggal dunia akibat komplikasi Covid-19 dalam tempoh 24 jam semalam.

Ini menjadikan kumulatif kematian sejak 17 Mac 2020 di seluruh negara kekal seramai 36,908 mangsa, termasuk 7,861 kes kematian di luar fasiliti kesihatan atau ‘brought in death’ (BID).


Polis tahan 11 lagi saksi kes tarian separuh bogel majlis Aidilfitri

Sebelas lagi saksi majlis rumah terbuka Aidilfitri yang melibatkan sekumpulan lelaki berperwatakan wanita menari separuh bogel di I-City Shah Alam, ditahan di bagi membantu siasatan.

Ketua Polis Selangor Datuk Arjunaidi Mohamed berkata enam daripada mereka direman, termasuk seorang telah dibebaskan dengan jaminan kerana perlu menjalani pembedahan, manakala lima lagi terdiri daripada pengunjung majlis itu.

Beliau berkata pihaknya sedang mengesan dua lagi suspek dalam kes itu.

“Setakat ini, kami telah menahan pihak yang menganjur dan telah mengenal pasti penari yang terlibat dalam tarian separuh bogel itu.

“Polis juga telah mengenal pasti motif penganjuran majlis itu yang bertujuan menarik perhatian orang ramai,” katanya menurut laporan Bernama.

Sebelum ini, tular sebuah video memaparkan sekumpulan lelaki berperwatakan wanita yang menari separuh bogel dan membakar bunga api dalam majlis rumah terbuka Aidilfitri di sebuah unit di I-City pada 27 Mei lepas.

Sebelum ini, polis menahan seorang selebriti media sosial (instafamous) dikenali sebagai Cik Lala, setelah disyaki terbabit dalam kejadian pondan menari separuh bogel dan pembakaran bunga api hingga menganggu ketenteraman awam di Central Walk I-city, Shah Alam, Jumaat lalu.

Ketua Polis Daerah Shah Alam Asisten Komisioner Mohd Iqbal Ibrahim berkata suspek adalah individu yang menyewa unit terbabit dengan kos RM4,000 untuk Majlis Hari Raya dengan kehadiran kira-kira 50 kenalannya.

Menurutnya tangkapan ke atas suspek dilakukan susulan laporan polis dibuat Badan Pengurusan Bersama (JMB) I-Soho I-City.


Ringgit terus susut, saham harga murah dorong bursa dibuka tinggi

Nilai ringgit terus menyusut berbanding dolar Amerika Syarikat (AS) pagi ini (Khamis, 7 Julai 2022), sementara Bursa Malaysia pula dibuka tinggi didorong pembelian saham murah selepas indeks utama merosot ke paras rendah dua tahun pada penutupan urus niaga semalam.

Dolar AS terus mengukuh dengan para peniaga masih mencerna minit mesyuarat terkini Rizab Persekutuan (Fed) pada Rabu.

Mata wang utama dunia itu melonjak berbanding mata wang pasaran maju dan sedang pesat membangun semalaman, dengan permintaan meningkat disebabkan kebimbangan kemelesetan global, kata penganalisis.

Pada jam 9 pagi, mata wang tempatan susut kepada 4.4240/4265 berbanding dolar AS daripada 4.4225/4260 pada penutupan semalam, lapor Bernama.

Peniaga ActivTrades Dyogenes Rodrigues Diniz berkata dolar AS terus mengukuh berbanding ringgit hari ini, menguji paras tertinggi sejak Mac 2020.

Memandangkan Fed terus mengetatkan langkahnya untuk membendung inflasi, dolar AS dijangka terus meningkat berbanding mata wang lain.

“Dolar AS pada masa ini berada dalam zon rintangan penting berbanding ringgit, penerusan pergerakan kenaikan yang rancak memerlukan penembusan yang kukuh untuk melepasi 4.4500 manakala senario penurunan alternatif akan menyaksikan harga ditutup di bawah paras 4.4150.

“Ini akan memberi ruang kepada pergerakan menurun yang boleh membawa dolar ke paras 4.3650 dan 4.3400. Bagaimanapun, senario penurunan nampaknya berkemungkinan tidak berlaku pada masa ini memandangkan data makroekonomi AS dan ketidaktentuan yang semakin meningkat akibat perang Rusia dengan Ukraine,” katanya kepada Bernama.

Sementara itu, ringgit diniagakan lebih tinggi berbanding sekumpulan mata wang utama.

Mata wang tempatan telah meningkat nilai berbanding pound Britiain pada 5.2752/2782 daripada penutupan Rabu pada 5.2800/2842 dan lebih tinggi berbanding euro kepada 4.5063/5088 daripada 4.5220/5256 semalam.

Ringgit turut meningkat berbanding dolar Singapura kepada 3.1501/1521 daripada 3.1504/1531 dan mengukuh berbanding yen Jepun kepada 3.2585/2605 daripada 3.2682/2710 pada hari Rabu.

Sementara itu, kemunculan kegiatan memburu saham berharga murah selepas indeks utama merosot ke paras rendah dua tahun pada penutupan urus niaga semalam mendorong FTSE Bursa Malaysia KLCI (FBM KLCI) dibuka lebih tinggi pagi ini.

Pada jam 9.05 pagi, indeks utama meningkat sebanyak 2.44 mata kepada 1,423.29 daripada 1,420.85 penutupan urus niaga Rabu.

Indeks penanda aras itu meningkat 0.19 mata lebih tinggi pada 1,421.04 pada pembukaan urus niaga pagi ini.

Pergerakan harga di pasaran secara keseluruhan menyaksikan kaunter rugi mengatasi kaunter untung 98 berbalas 89, manakala 187 kaunter tidak berubah, 1,850 tidak diniagakan dan tujuh yang lain digantung.

Jumlah dagangan adalah sebanyak 76.80 juta unit bernilai RM41.18 juta.

Menurut Naib Presiden Penyelidikan Ekuiti Rakuten Trade Sdn Bhd Thong Pak Leng, kegiatan memburu saham berharga murah muncul pagi ini terutamanya pada saham perbankan manakala stok perladangan dijangka terus merosot berikutan penyusutan harga minyak sawit mentah yang ditutup pada RM3,965 satu tan semalam.

“Kami mengunjurkan indeks akan bergerak dalam aliran antara 1,415-1,430 hari ini. Sementara itu, minyak mentah Brent turun lagi kepada sekitar US$101 setong berikutan permintaan yang lebih rendah,” katanya.

Dalam kalangan saham wajaran tinggi, Maybank menokok tiga sen kepada RM8.65, CIMB naik tiga sen menjadi RM5.13 sementara Public Bank, Petronas Chemicals dan IHH Healthcare, kesemuanya tidak berubah, masing-masing pada RM4.39, RM8.65 dan RM6.38.

TNB pula turun dua sen kepada RM7.92 dan Press Metal kerugian satu sen menjadi RM4.50.

Bagi saham aktif, Datasonic menambah satu sen kepada 45 sen, Matang dan Dagang Nexchange tidak berubah, masing-masing pada 9.5 sen dan 75.5 sen, Seng Fong Holdings yang mula disenaraikan di Pasaran Utama susut empat sen kepada 71 sen, Hibiscus Petroleum turun 4.5 sen kepada 88 sen dan Eduspec lemah setengah sen kepada 1.5 sen.

Di papan indeks, Indeks FBM Emas peroleh 14.36 mata kepada 10,118.91, Indeks FBM Emas Syariah menambah 13.35 mata menjadi 10,162.06, Indeks FBM 70 meraih 7.82 mata kepada 12,181.09, Indeks FBMT 100 lebih tinggi sebanyak 14.47 mata kepada 9,876.91 dan FBM ACE menokok 4.33 mata kepada 4,631.05.

Mengikut sektor, Indeks Perkhidmatan Kewangan mengembang 16.09 mata kepada 16,081.85, Indeks Produk dan Perkhidmatan Perindustrian turun 0.44 mata kepada 175.04, dan Indeks Perladangan meningkat 34.77 mata kepada 6,506.56.


Calon PN Larkin gesa tindakan segera tangani masalah banjir kilat

Masalah banjir kilat yang tiada penyudah dialami penduduk sekitar di Jalan Tiong, Larkin Jaya perlu ditangani segera, kata calon Perikatan Nasional (PN) bagi kerusi Dewan Undangan Negeri (DUN), Zulkifli Bujang.

Zulkifli yang pertama kali bertanding di DUN tersebut berkata sepanjang kempennya bertemu dengan penduduk setempat, orang ramai memintanya untuk melihat isu banjir kilat tersebut dan mengambil langkah secepat mungkin menyelesaikan permasalahan itu jika dilantik sebagai wakil rakyat kawasan tersebut.

“Dimaklumkan air naik hingga ke paras lutut dan air masuk ke rumah beliau, jadi kami datang untuk bantu kemaskan,” kata Zulkifli yang turut bersama-sama ahli jawatankuasa Surau Ar-Rahman meredah air banjir itu bagi meninjau kerosakan pada projek Agro-Tiong tersebut.

Menurut penduduk, sejak 2019 sebanyak 25 kejadian banjir kilat telah berlaku di kawasan itu didakwa berpunca daripada projek pembinaan landasan kereta api berkembar berdekatan yang mula dibina pada 2018.

Setiausaha Surau Ar-Rahman Larki Jaya Shahrom Othman berkata penduduk setempat berasa bimbang setiap kali berlakunya hujan lebat.

“Kami di surau beri peringatan kepada penduduk, di mana sahaja kamu berada, kena bersiap sedia untuk balik kemas surau dan rumah bila berlaku hujan lebat.

“Kepada pemimpin kami nanti, tunaikanlah janji dan tengoklah kami di sini. Kami bukan nak bantuan duit, tapi bantulah selesaikan masalah rakyat,” katanya.

Tambahnya lagi, sebuah projek tanaman dan ternakan yang dipanggil “Agro-Tiong” yang diusahakan ahli kariah surau dan penduduk di sini turut terjejas setiap kali berlakunya banjir.

“Kami tubuhkan Agro-Tiong untuk bangunkan kawasan sekeliling. Tanaman cili, sawi, kacang panjang dan ada juga ternakan ikan dan udang diusahakan oleh penduduk kampung,

“Setiap kali terjadinya banjir, nilai kerugian dianggarkan tidak kurang RM10,000 dan jemaah serta penduduk terpaksa keluar duit sendiri untuk baik pulih,”

Dalam pada itu, Zulkifli menggesa pemaju projek landasan berkembar itu bertindak segera menyelesaikan masalah banjir kilat yang dihadapi penduduk.

Semasa kejadian terbaharu banjir kilat yang melanda kawasan itu semalam, antara mangsa yang terjejas adalah seorang Orang Kurang Upaya (OKU) yang menetap di premis surau.

Zulkifli bakal berdepan pertandingan enam penjuru menentang Mohd Hairi Mad Shah (Barisan Nasional), Mohamad Riadz Mohamad Hashim (Parti Pejuang), Dr Zamil Najwah Arbain (PKR), Rasid Abu Bakar (Parti Ikatan Demokratik Malaysia) dan NorRamadan Buan (Bebas).

Suruhanjaya Pilihan Raya menetapkan 12 Mac depan sebagai hari pengundian PRN Johor manakala undi awal pada 8 Mac.


929,427 kanak-kanak terima dua dos vaksin Covid-19

Seramai 929,427 atau 26.2 peratus kanak-kanak berusia lima hingga 11 tahun telah melengkapkan dua dos suntikan vaksin sejak Program Imunisasi Covid-19 Kebangsaan Kanak-Kanak (PICKids) bermula 3 Februari lalu hingga semalam (8 Mei 2022).

Kementerian Kesihatan (KKM) memaklumkan seramai 1,553,175 atau 43.8 peratus kanak-kanak lagi turut menerima satu dos, tatkala tempoh pendaftaran PICKids dos pertama hanya tinggal beberapa hari sahaja lagi sebelum ditutup pada 15 Mei ini.

Sebelum ini, Jawatankuasa Bertindak Imunisasi Covid-19 Kanak-Kanak (CITF-C) mengumumkan pemberian dos pertama di bawah PICKids hanya akan diberikan hingga 15 Mei dan tidak lagi ditawarkan selepas tarikh akhir berkenaan memandangkan permintaan rendah vaksinasi boleh menyebabkan pembaziran vaksin yang tinggi.

Selepas daripada tarikh itu, vaksin yang diberikan adalah secara berbayar dan jenis yang diberikan ialah Sinovac.

Program PICKids tidak dapat dipanjangkan kerana melibatkan tarikh luput vaksin, penghantaran daripada pengeluar selain terdapat usaha memperoleh lebih banyak ubat antiviral.

Sementara itu, 16,043,079 atau 68.2 peratus individu dewasa telah menerima suntikan dos penggalak sejak PICK-B dilancarkan secara rasmi pada 1 Oktober tahun lalu hingga semalam.

Selain itu, seramai 22,968,088 atau 97.6 peratus individu dewasa telah melengkapkan dua suntikan, manakala 23,244,086 atau 98.8 peratus lagi menerima sekurang-kurangnya satu dos.

Bagi remaja berusia 12 hingga 17 tahun pula, seramai 2,897,493 atau 93.1 peratus telah lengkap divaksinasi, sementara 2,994,981 atau 96.2 peratus lagi menerima sekurang-kurangnya satu dos.

Keseluruhannya, sejak PICK bermula 24 Februari tahun lalu hingga semalam lebih 70.41 juta dos vaksin Covid-19 telah diberikan kepada populasi Malaysia.

Daripada jumlah itu, 26,795,008 atau 82.0 peratus telah lengkap menerima dos kedua, dan 27,792,242 atau 85.1 peratus menerima sekurang-kurangnya satu dos.


Hukuman berat untuk si pendera!

Penderaan kanak-kanak berlaku dengan meluas dan kurang mendapat perhatian yang sepatutnya. Setiap hari, keselamatan dan kesejahteraan sebahagian kanak-kanak di seluruh negara terancam dengan pelbagai perilaku yang tidak berperikemanusiaan oleh golongan sepatutnya melindungi mereka.

Walaupun setiap masyarakat dan budaya mempunyai pandangan yang berbeza mengenai cara mendidik dan membesarkan anak, namun kesedaran dan penerimaan masyarakat terhadap penderaan kanak-kanak masih kurang.

Hakikatnya, kes penderaan, penganiayaan dan pengabaian terhadap kanak-kanak memerlukan hukuman berat sekurang-kurangnya penjara yang dilihat setimpal dengan nasib malang menimpa golongan tidak berdaya itu.

Hukuman denda sahaja dilihat tidak memberi kesan tinggi kepada si pelaku yang melihat kesalahan mereka hanya sekadar boleh diganti dengan wang ringgit.

Malah, ia turut memberi impak kepada si pelapor atau pemberi maklumat tindakan mereka membantu mangsa penderaan apabila hukuman diberikan hanya sekadar denda.

Manurut pengamal dan aktivis undang-undang, Mahmud Jumaat, kanak-kanak tidak berdaya memerlukan masyarakat dan undang-undang untuk menjaga kepentingan mereka.

“Hukuman keras harus dijatuhkan kepada mereka yang dengan sengaja mendatangkan kemudaratan kepada kanak-kanak. Ini kerana hukuman itu mesti mencerminkan keseriusan kesalahan dan ia mesti menyampaikan kepada orang ramai lebih-lebih lagi, ibu bapa, penjaga dan pengasuh kanak-kanak, mahkamah tidak mengambil ringan dalam kes jenayah penderaan kanak-kanak,” katanya.

Mengulas lanjut, Mahmud berkata, hukuman tidak setimpal juga dilihat memberi kesan mendalam kepada pemberi maklumat atau ‘wisel blower’ yang menganggap tindakan mereka sia-sia.

Katanya, kes penderaan atau pengabaian kanak-kanak agak sukar untuk menunjukkan bukti yang jelas, apatah lagi tindakan pelaku secara terang-terangan melakukan perbuatan kejam golongan itu.

“Kebanyakan kes dera membabitkan kanak-kanak berlaku di dalam rumah. Hanya kesan lebam, parut dapat dilihat dengan mata kasar kesan penderaan itu.

“Jika hukuman tidak setimpal, sudah pasti menyebabkan pemberi maklumat kecewa kerana bersusah payah menyelamatkan nyawa tidak berdosa.

Selepas bayar denda, si pelaku boleh terus keluar dan berhadapan dengan si pelapor.

“Ini ditambah lagi menyebabkan tanggapan orang awam untuk tidak terus menjadi ‘mata dan telinga’ jika berlaku kes membabitkan kanak-kanak atas kekecewaan hukuman yang dikenakan ke atas pelapor,” katanya.

Hukuman berat seperti penjara seharusnya dijatuhkan kepada pelaku kerana ia mampu memberi kesan mendalam kepada orang ramai berkenaan kes penderaan dan pengabaian kanak-kanak itu.

Sementara itu, Mahmud berkata, dalam satu kes penderaan kanak-kanak, justifikasi kecederaan diletakkan secara umum iaitu kes disiasat mengikut Seksyen 31(1)(a) Akta Kanak-Kanak 2001.

Namun, jika kes pengabaian menunjukkan hukuman sama, situasi itu dilihat tidak adil sama sekali.

“Apabila berlaku penganiayaan seharusnya ia wajib dihukum penjara.

Hukuman keras ini supaya menjadi teladan orang ramai untuk tidak sewenang-wenangnya bertindak kejam terhadap golongan tidak berdaya ini.

“Ibu bapa, penjaga atau sesiapa tidak boleh menggunakan alasan mengajar anak, kerana kekerasan membawa kepada kes dera bukan normal untuk mengajar anak atau kanak-kanak di bawah jagaan mereka,” katanya.

Dalam pada itu, Pertubuhan Kesihatan Sedunia (WHO) menyenaraikan keganasan sebagai salah satu kebimbangan utama manusia sejagat. Daripada kajian seperti Laporan Pertubuhan Bangsa-Bangsa Bersatu (PBB) mengenai keganasan terhadap kanak-kanak, kita tahu kanak-kanak menghadapi keganasan dalam pelbagai situasi, termasuk di rumah dan di sekolah.

Ini mendedahkan mereka kepada bahaya fizikal, kecederaan dan kemudaratan psikologi. Semakin banyak bukti seperti kajian Kesan Buruk Pengalaman Zaman Kanak-Kanak atau Adverse Childhood Experiences – ACE, menunjukkan pendedahan kepada trauma ketika zaman kanak-kanak meningkatkan risiko merokok, obesiti, kemurungan, ketagihan dadah, penyakit jantung atau paru-paru dan kanser apabila dewasa.

Justeru, penting untuk mengatasi masalah penderaan kanak-kanak jika kesejahteraan serta kesihatan keseluruhan masyarakat mahu diperbaiki.

Melindungi kanak-kanak daripada keganasan memerlukan pembabitan setiap individu dalam masyarakat. Kanak-kanak harus mendapat penjagaan terbaik dan perlindungan daripada keluarga mereka sendiri. Ibu bapa mempunyai peranan penting dalam menyediakan keperluan asas anak, mengasuh, membimbing dan melindungi mereka daripada bahaya.

Membesarkan anak satu tugas yang mencabar. Adakalanya orang dewasa berkelakuan tidak wajar dan membahayakan kanak-kanak. Ini berlaku disebabkan kejahilan, tekanan, harapan yang tidak realistik atau kurang kawalan terhadap tingkah laku mereka sendiri. Masalah mungkin terselindung kerana kanak-kanak sukar untuk menyuarakannya dan orang dewasa pula enggan mendedahkan permasalahannya.


Ahli perniagaan gagal hidupkan saman terhadap Najib, Rosmah

Mahkamah Rayuan di sini hari ini menolak rayuan seorang ahli perniagaan JR Deepak Jaikishan, adik lelakinya serta syarikat mereka untuk menghidupkan semula saman terhadap Datuk Seri Najib Razak, isteri beliau Datin Seri Rosmah Mansor dan tiga lagi berhubung dakwaan wujud konspirasi sehingga menyebabkan mereka mengalami kerugian.

Datuk Azizah Nawawi, yang menyampaikan keputusan panel tiga hakim itu, berkata tiada unsur penipuan, konspirasi, salah laku dan penyalahgunaan proses dalam kes itu seperti yang didakwa oleh Deepak, J Rajesh dan Radiant Splendor Sdn Bhd.

Panel itu, yang turut terdiri daripada Datuk S. Nantha Balan dan Datuk See Mee Chun, memerintahkan kedua-dua beradik serta syarikat mereka membayar kos berjumlah RM80,000, lapor Bernama.

Deepak, Rajesh dan Radiant Splendor, yang diwakili peguam V. Sham Sunder, merayu agar saman mereka dihidupkan semula serta dikembalikan ke Mahkamah Tinggi untuk perbicaraan.

Saman mereka telah dibatalkan oleh Hakim Mahkamah Tinggi Datuk Azimah Omar pada 13 Januari 2020 selepas beliau membenarkan permohonan Najib, Rosmah, bekas Pengerusi Tabung Haji Datuk Seri Abdul Azeez Abdul Rahim, adik lelaki Najib iaitu Datuk Ahmad Johari Abdul Razak dan bekas Pengerusi Bank Kerjasama Rakyat Malaysia Berhad Tan Sri Shukry Mohd Salleh.

Dalam penyataan tuntutan yang difailkan pada 12 September 2018, kesemua plaintif mendakwa Najib bertindak di luar batasan serta menyalahgunakan kuasanya dengan mengarahkan Bank Kerjasama Rakyat Berhad memfailkan pelbagai tindakan guaman terhadap mereka terutama kepada plaintif kedua iaitu Deepak.

Deepak mendakwa ia bagi menghalangnya daripada memberi keterangan lisan secara jujur ketika perbicaraan kes sivil berhubung pembunuhan Altantuya Shaariibuu membabitkan Najib, Rosmah dan Ahmad Johari.

Plaintif juga mendakwa terdapat perjanjian bertarikh 24 Julai 2008 dengan Bank Kerjasama Rakyat Berhad atas arahan Shukry, yang bersetuju memberikan dan menyediakan kemudahan pembiayaan wang sehingga RM198,888,750 dan sebagai balasan, mereka perlu menyerahkan hak mutlak dan kepentingan terhadap 80 unit pangsapuri dalam pembangunan iaitu Kondominium Palazzio Tower B.

Dakwa plaintif kesemua defendan telah melakukan tort konspirasi, penipuan, penyalahgunaan proses dan/atau perlakuan yang tidak mengikut undang-undang dalam mencapai perjanjian penyelesaian tersebut.

Plaintif juga mendakwa semua defendan berkonspirasi dalam menyebabkan kerugian terhadap mereka, dan memohon setiap defendan membayar ganti rugi am sebanyak RM10 juta, ganti rugi teladan RM2.6 juta dan ganti rugi berpanjangan.

Dalam penghakimannya, Azizah yang mempengerusikan panel itu, berkata tiada butiran yang mengaitkan Najib dan Rosmah dengan dakwaan bahawa perayu adalah proksi mereka atau bagaimana Najib dan Rosmah mendapat manfaat daripada perancangan membabitkan hartanah tersebut.

Beliau juga berkata tiada perkaitan antara Abdul Azeez, Ahmad Johari dan Shukry dengan dakwaan tort konspirasi, penipuan, salah laku dan penyalahgunaan proses.

Pada prosiding hari ini yang berlangsung secara dalam talian, mahkamah mendengar hujah Sham Sunder dan peguam Datuk David Matthews yang mewakili Najib serta Rosmah; Dhinesh Bhaskaran bagi pihak Ahmad Johari, Porres Royan (Abdul Azeez) dan Farah Shuhadah Razali (Shukry).

Semua peguam responden berhujah bahawa rayuan itu hendaklah ditolak kerana saman yang difailkan terhada anak guam mereka tidak dapat dipertahan.

Terdahulu, Sham Sunder turut berhujah anak guamnya adalah proksi Najib serta isteri beliau dan terlibat dalam urus niaga membabitkan hartanah bagi pihak mereka, sambil menambah bahawa kes itu melibatkan isu yang patut dibicarakan.


RIUH Keluarga Malaysia hebat dengan pengunjung berdangdut langgar SOP

Dengan iringan irama dangdut lagu ‘Yang Penting Happy’ konsert sempena program RIUH Keluarga Malaysia edisi pertama anjuran Kementerian Komunikasi dan Multimedia Malaysia (KKMM), mendapat sambutan meriah pada edisi sulongnya di Ayer Hitam, Johor, bermula 3 Mac hingga semalam.

Program itu diadakan selama tiga hari sehingga Sabtu yang bertujuan memperkasa dan mendukung usahawan kreatif serta pengamal seni tempatan.

Sebelum ini, Menteri Komunikasi dan Multimedia Tan Sri Annuar Musa berkata aktiviti seni kreatif mampu mengubati jiwa negara yang terkesan dengan pelbagai cabaran berikutan pandemik Covid-19.

RIUH Keluarga Malaysia bertujuan menghimpun usahawan kreatif dan penggiat seni tempatan daripada 12 cabang industri kreatif yang merangkumi muzik, filem, fotografi, animasi, seni persembahan, sastera, rekacipta, kraf dan seni tradisional, seni kulinari, seni visual, fesyen dan pendidikan kreatif.

Bagaimanapun, susulan tular klip video yang menunjukkan muda mudi sedang berdangdut pada konsert program RIUH Keluarga Malaysia itu, polis Johor mula menjalankan siasatan kerana dikatakan melanggar prosedur operasi standard (SOP).

Menurut Ketua Polis Johor Datuk Kamarul Zaman Mamat pada sidang media di Johor Bahru hari ini, pihaknya akan mengenal pasti penganjur program yang menyajikan aktiviti persembahan pentas hingga mendorong pengunjung kepada ketidakpatuhan SOP Covid-19.

Katanya polis sedang meneliti satu rakaman video tular berkaitan program berkenaan setelah menerima maklumat.

Menurutnya polis difahamkan video berkenaan mengandungi aksi sekumpulan pengunjung yang berseronok termasuk menyanyi dan menari tanpa mempedulikan penjarakan fizikal mahupun faktor keselamatan.

“Kami tidak menerima laporan rasmi namun berdasarkan maklumat diperoleh, perkara seumpama itu tidak harus berlaku.

“Dalam keadaan seumpama ini (pandemik) jangan wujudkan ketegangan, tak boleh buat pesta dan sudah tentu ia bercanggah dengan SOP,” katanya sambil menjelaskan siasatan dilakukan mengikut Akta Pencegahan dan Pengawalan Penyakit Berjangkit 1988 (Akta 342),” katanya.

Video yang tular malam tadi menunjukkan sekumpulan pengunjung jelajah Program RIUH EK! Keluarga Malaysia di Ayer Hitam, Johor bersuka-ria tanpa menghiraukan SOP dan risiko jangkitan Covid-19.

Johor akan berdepan Pilihan Raya Negeri (PRN) pada 12 Mac ini dengan pengundian awal pada Selasa 8 Mac.


Parlimen: Strategi hadapi kegawatan ekonomi jadi tumpuan hari ini

Pelan kerajaan menghadapi kegawatan ekonomi yang dijangka berlaku pada tahun ini merupakan antara tumpuan Dewan Rakyat hari ini.

Tahun ini penganalisis menjangkakan keadaan ekonomi global yang suram juga akan terkena tempias kepada negara dan kerajaan memerlukan strategi yang mampan untuk berdepan ketaktentuan yang bakal memberi implikasi besar kepada seluruh rakyat.

Berdasarkan Aturan Urusan Mesyuarat, Datuk Idris Ahmad (PN-Bagan Serai) bertanyakan Menteri Kewangan sama ada kerajaan bersedia menyediakan insentif seperti subsidi upah, geran khas kepada perusahaan kecil dan sederhana, pengeluaran Kumpulan Wang Simpanan Pekerja (KWSP) dan bantuan lain seperti yang dilaksanakan kerajaan sebelum ini, pada sesi soal jawab, menurut laporan Bernama.

Riduan Rubin (Bebas-Tenom) pula mahu Menteri Kewangan menyatakan perancangan kerajaan untuk meningkatkan kesedaran kewangan dalam kalangan rakyat Malaysia bagi menghadapi ketidaktentuan ekonomi tahun ini.

Pada sesi sama, Muhammad Ismi Mat Taib (PN-Parit) bertanyakan Menteri Perladangan dan Komoditi mengenai sama ada kerajaan bercadang menaikkan kadar Insentif Pengeluaran Getah (IPG) dari RM2.50 kepada RM4.50 pada waktu ini.

Sementara itu, Hassan Abdul Karim (PH-Pasir Gudang) pula meminta Menteri Pelancongan, Seni dan Budaya menyatakan langkah yang telah diambil kerajaan untuk menangani isu kenaikan kos mengerjakan ibadah umrah di Arab Saudi ketika ini.

Selesai sesi soal jawab, sidang Dewan Rakyat akan menyambung semula sesi perbahasan Rang Undang-Undang Perbekalan 2023 di peringkat dasar bagi hari kelima.


Zahid alu-alukan bekas ahli UMNO ke PAU yang turut dihadiri PMX dan DAP

UMNO mengalu-alukan bekas ahlinya bagi menghadiri Perhimpunan Agung UMNO (PAU) walaupun bukan sebagai perwakilan, kata Datuk Seri Ahmad Zahid Hamidi.

Presiden UMNO itu berkata mereka sentiasa membuka pintu kepada bekas ahli untuk menghadiri PAU yang bakal diadakan kali ini, malah buat julung kalinya Perdana Menteri Datuk Seri Anwar Ibrahim dan DAP dijemput ke perhimpunan tersebut.

“Siapa-siapa nak datang ahli yang bukan perwakilan atau bekas ahli-ahli (UMNO) yang mahu (datang), atau kerinduan mereka terhadap perhimpunan agung ini, sila datang. (Mereka) yang dari lain-lain parti juga boleh datang.

“Kita harapkan PAU 2023 ini adalah suatu titik permulaan bagi kita untuk menyelesaikan permasalahan atau isu yang ada sekarang ini,” katanya dipetik laporan Awani hari ini.

Zahid yang juga Timbalan Perdana Menteri terdahulu menghadiri rumah terbuka sambutan Hari Gawai di Kapit.

Semalam, Setiausaha Agung UMNO, Datuk Asyraf Wajdi Dusuki secara berseloroh ‘mengajak’ mereka yang dipecat daripada parti itu untuk datang memperbaharui kain samping UMNO mereka pada PAU 2023, yang dijadual pada 7 Jun hingga 10 Jun ini.

UMNO sebelum ini memecat beberapa ahlinya termasuk bekas Menteri Kesihatan, Khairy Jamaluddin Abu Bakar dan Ketua UMNO Bahagian Tanjong Karang, Tan Sri Noh Omar.

Selain itu, UMNO turut menggantung keahlian beberapa pemimpin lain antaranya ialah bekas Naib Presiden, Datuk Seri Hishammuddin Hussein dan bekas Ketua Penerangan, Shahril Sufian Hamdan selama enam tahun.


Malaysia kutuk serangan puak Houthi terhadap Abu Dhabi

Malaysia pada Isnin mengutuk sekeras-kerasnya serangan Houthi dari Yaman yang menyasarkan kawasan dan kemudahan awam di Abu Dhabi, Emiriah Arab Bersatu (UAE), sehingga mengakibatkan kematian dan kecederaan.

Kementerian Luar (Wisma Putra) dalam satu kenyataan hari ini berkata serangan itu adalah satu bentuk ancaman, dan mereka yang melancarkan serangan harus bertanggungjawab, menurut laporan Bernama.

“Malaysia menzahirkan simpati dan takziah kepada mereka yang terjejas akibat serangan itu. Malaysia menolak segala bentuk keganasan yang menjejaskan keamanan dan keselamatan serantau.

“Permusuhan dan keganasan akan memudaratkan kestabilan dan keamanan di rantau ini. Malaysia akan terus menyokong usaha mencari jalan penyelesaian secara aman dan damai terhadap konflik di Yaman,” tambah kenyataan itu.

Kumpulan pemberontak Houthi Yaman pada Isnin mengaku bertanggungjawab terhadap “operasi ketenteraan kualitatif” di UAE sebagai sebahagian daripada gabungan ketenteraan pimpinan Arab Saudi di Yaman.

Houthi mengeluarkan pengakuan itu sejurus selepas tiga lori tangki petroleum meletup dalam kebakaran berhampiran bangunan penyimpanan Syarikat Minyak Nasional Abu Dhabi (ADNOC) di daerah perindustrian Musaffah, ibu negara UAE, lapor agensi berita rasmi WAM, memetik pengumuman polis Abu Dhabi .

Kebakaran kecil turut berlaku di kawasan pembinaan baharu di Lapangan Terbang Antarabangsa Abu Dhabi.

Siasatan awal mendapati kebakaran dan letupan mungkin berpunca daripada dron yang tidak dikenalpasti di kawasan itu, kata WAM.


Singapura jika ada UMNO pasti akan lebih maju, kata MB Johor perasan

Jika UMNO bertapak di Singapura, pasti negara republik tersebut akan menjadi lebih maju berbanding sekarang, kata Datuk Seri Mohammad Hasni.

Pengerusi Barisan Nasional (BN) Johor tersebut tidak berpuas hati susulan kritikan Naib Presiden PAS Datuk Mohd Amar Nik Abdullah mengatakan Singapura maju dan membangun kerana UMNO tidak bertapak di Singapura dengan memberikan hujah sebaliknya untuk mempertahankan parti yang pemimpinnya terpalit dengan kes rasuah.

“Jika Singapura ada Umno, ia akan lebih maju daripada sekarang,” kata Hasni dipetik laporan media, Oriental Daily.

Jelas Hasni lagi, UMNO adalah parti yang kuat setanding dengan parti yang mentadbir negara itu sejak merdeka, Parti Tindakan Rakyat sehingga kini.

Hasni juga dipetik sebagai berkata bahawa rakyat Malaysia yang menyeberang ke Singapura setiap hari bukan sahaja terhad kepada rakyat Johor.

Tambahnya, mereka juga termasuk orang Kedah dan Kelantan, dua negeri yang ditadbir PAS.

Semalam, Mohd Amar, yang juga Timbalan Menteri Besar Kelantan, menegaskan Singapura lebih maju daripada Malaysia.

“Saya meminta maaf untuk bertanya secara berterus-terang, UMNO ada ke di Singapura?

“Ada BN ke di Singapura? Tak ada. Ini bermakna, jika tak ada UMNO, ia menjadi lebih mudah untuk membangunkan negara,” katanya seperti dipetik portal berita rasmi PAS, Harakahdaily.

Isu migran Malaysia di Singapura telah menjadi topik utama perdebatan di tengah-tengah kempen untuk Pilihan Raya Negeri (PRN) Johor.

Ekonomi Johor telah terjejas teruk berikutan sekatan perjalanan yang ketat dengan Singapura akibat pandemik Covid-19.

Kempen untuk PRN Johor bermula pada 26 Feb dan rakyat Johor akan keluar mengundi pada 12 Mac.


Ringgit, Bursa Malaysia dibuka rendah

Ringgit dibuka rendah berbanding dolar Amerika Syarikat (AS) AS, hari ini (29 Ogos) berikutan kekurangan minat belian, seiring dengan Bursa Malaysia yang juga dibuka rendah kerana mod mengelak risiko.

Pada jam 9.18 pagi, mata wang tempatan berada pada 4.4795/4835 berbanding dolar AS daripada penutupan 4.4655/4675 pada Jumaat.

Dalam satu nota, Kenanga Research berkata penurunan terbaru euro berbanding dolar AS, ditambah pula dengan prospek ekonomi China yang semakin merosot mungkin memberi tekanan luar ke atas unit tempatan.

“Bagaimanapun, ringgit mungkin terus mendapat manfaat daripada harga komoditi yang tinggi dan tebaran hasil bon kerajaan Malaysia-AS yang positif,” katanya menurut Bernama.

Sementara itu, ringgit didagangkan lebih tinggi berbanding sekumpulan mata wang utama.

Nota tempatan menambah nilai berbanding euro kepada 4.4499/4539 daripada penutup Jumaat 4.4668/4688 dan lebih tinggi berbanding dolar Singapura pada 3.2026/2059 daripada 3.2140/2159 sebelumnya.

Ia juga meningkat berbanding pound Britain kepada 5.2321/2367 daripada 5.2831/2855 minggu lepas dan meningkat berbanding yen Jepun kepada 3.2387/2419 daripada 3.2619/2636 pada Jumaat.

Sementara itu, Bursa Malaysia dibuka rendah hari ini pada mod mengelak risiko, mengambil petunjuk daripada kejatuhan mendadak Wall Street pada Jumaat, kata seorang peniaga.

Pada 9.05 pagi, penanda aras FTSE Bursa Malaysia KLCI (FBM KLCI) turun sebanyak 16.29 mata kepada 1,484.0 daripada 1,500.29 penutup Jumaat lepas.

Indeks penanda aras dibuka 13.77 mata lebih rendah kepada 1,486.52.

Di pasaran yang lebih luas, kaunter rugi mengatasi kaunter untung sebanyak 494 berbanding 47, manakala 152 kaunter tidak berubah, 1,666 tidak diniagakan dan 81 yang lain digantung.

Jumlah dagangan berjumlah 200.45 juta unit bernilai RM105.12 juta.

Dalam satu nota, Malacca Securities Sdn Bhd berkata bursa tempatan mungkin menuju ke arah penjualan yang meluas, berikutan kemerosotan mendadak di Wall Street semalaman.

“Kami percaya keputusan kadar faedah Rizab Persekutuan AS pada masa hadapan akan terus mencetuskan ketidaktentuan pasaran. Di hadapan tempatan, pelabur mungkin memerhatikan data kadar inflasi Malaysia pada tengah hari,” katanya.


Lantik Zahid jadi TPM pengkhianatan terbesar Anwar dan PH kepada rakyat

Pakatan Harapan (PH) dan Datuk Seri Anwar Ibrahim melakukan pengkhianatan terbesar kepada pengundi dan rakyat selepas Pilihan Raya Umum Ke-15 (PRU-15) dengan melantik Datuk Seri Ahmad Zahid Hamidi sebagai orang nombor kedua berkuasa di Putrajaya.

Perdana Menteri kerajaan PH-Barisan Nasional (BN) tersebut sanggup membuang prinsip perjuangannya selama ini hanya semata-mata mahu terus kekal berkuasa tanpa menghiraukan kepentingan rakyat dan negara, kata YB Dr Robert Ling Kui Ee.

“Zahid menghadapi 47 pertuduhan rasuah di Mahkamah Tinggi KL. Ini termasuk 12 pertuduhan jenayah pecah amanah, 27 pengubahan wang haram dan lapan pertuduhan rasuah.

“Belum pernah dalam sejarah Malaysia seorang yang menghadapi tuduhan rasuah dilantik ke jawatan kedua paling berkuasa dalam kerajaan.

“Ia juga memalukan mutlak negara kita dan pengkhianatan terbesar kepada semua rakyat Malaysia, baik mereka yang mengundi Pakatan Harapan dan mereka yang tidak mengundi,” kata Robert yang juga Naib Pengerusi Sayap Bersekutu Bersatu.

Robert juga membidas Anwar seorang yang hipokrit dan bukan reformis sebenar seperti yang dilaung-laungkannya sebelum ini.

“Ini adalah bukti bahawa Anwar bukanlah seorang reformis sebenar, tetapi seorang yang hanya mahu kuasa dan hanya pentingkan politik peribadi daripada etika dan tadbir urus yang baik.

“Keputusan melantik ahli politik yang menghadapi banyak pertuduhan sebagai sebagai TPM I adalah bertentangan dengan prinsip tadbir urus yang baik.

“Malah ia akan memberi kesan kepada pelabur dan kedudukan kewangan Malaysia yang akan memudaratkan. Isyarat yang dihantar di peringkat antarabangsa ialah Malaysia bertolak ansur dengan rasuah,” katanya lagi.

Menurutnya lagi, rakyat sekarang sudah dapat memahami mengapa Zahid sangat mahu menyokong Anwar menjadi PH dan DAP untuk membentuk kerajaan pusat sebelum ini walaupun kedua-duanya adalah musuh tradisi politik.

“Sekarang kita tahu kenapa Zahid nekad dan terdesak menyokong PH dan Anwar Ibrahim untuk membentuk kerajaan.

“Beliau telah menerima ganjarannya kerana membawa BN ke dalam pelukan PH dan membantu Anwar Ibrahim mencapai cita-cita terdesaknya untuk menjadi PM,” katanya lagi.


Kajian dapati belia tak peduli politik, bagaimana dengan undi 18?

Majoriti golongan belia Malaysia berusia 18 hingga 30 tahun tidak mengambil tahu mengenai politik negara, sekali gus menimbulkan persoalan mengenai rancangan menurunkan had umur mengundi kepada 18 tahun.

Kaji selidik dilakukan Merdeka Center juga mendapati golongan berkenaan tidak dapat memahami apa yang sedang berlaku terhadap politik negara.

“Lebih dari dua pertiga menyatakan tidak berminat untuk menyertai politik. Hanya sekitar 30 peratus sahaja yang menyatakan minat, terutamanya di kalangan lelaki, Melayu dan golongan berpendapatan tinggi,” kata laporan itu yang diterbitkan hari ini.

Mengenai pendedahan terhadap perkembangan politik, sebanyak 46 peratus daripada beliau yang ditemu bual memberitahu mereka mengetahuinya menerusi media sosial.

“Kajian juga mendapati 78 peratus beliau berpendapat politik dan kerajaan adalah rumit dan mereka tidak dapat memahami apa sebenarnya yang berlaku,” kata kajian itu.

Merdeka Center melakukan kajian itu pada 19 Februari hingga 20 Mac.

Responden terdiri daripada kalangan latar belakang kaum yang mencerminkan demografi Malaysia, 71 peratus daripadanya menyelesaikan pendidikan tinggi, sementara sekitar 40 peratus bekerja di sektor swasta dan 28 peratus masih belajar.

Kajian itu juga mendapato 66 peratus menolak ahli politik dengan menyifatkan mereka ‘tidak peduli apa yang orang seperti saya fikirkan’.

Tinjauan tersebut membabitkan wawancara melalui telefon bersama 2,520 belia dilakukan beberapa hari sebelum Suruhanjaya Pilihan Raya (SPR) mengumumkan Undi 18 hanya dapat dilaksanakan pada September 2022.

Terdahulu, Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan memberi jaminan pelaksanaan undi 18 tahun akan dilaksanakan pada tahun ini.

Beliau berkata, rakyat yang berumur 18 tahun mempunyai hak untuk mengundi, sekali gus menentukan kepimpinan negara.


MP UMNO didakwa terima wang UKSB dicabar ikut cara Muhyiddin

Ahli Parlimen (MP) UMNO yang nama mereka turut disebut menerima wang daripada Ultra Kirana Sdn Bhd (UKSB) dalam perbicaraan kes rasuah Datuk Seri Ahmad Zahid Hamidi, digesa tampil membuat penafian sebagaimana dilakukan Presiden Bersatu Tan Sri Muhyiddin Yassin.

Gesaan itu dibuat Bersatu Negeri Kedah sambil meminta orang ramai tidak membuat sebarang spekulasi berdasarkan kenyataan saksi ke-17 kes rasuah Presiden UMNO itu di mahkamah semalam.

Pada masa sama, Bersatu Kedah akan membuat laporan kepada Suruhanjaya Pencegahan Rasuah Malaysia (SPRM) berhubung tuduhan itu.

Ketua Penerangan Bersatu Kedah Khairul Anuar Ramli berkata pihaknya menerima baik penafian dibuat Muhyiddin serta menyokong semangat keterbukaan beliau yang bersedia disiasat SPRM.

“Sehubungan itu, Bersatu Kedah berharap nama-nama mereka yang disebut yang terdiri dari Ahli Parlimen dan bekas Ahli Parlimen UMNO iaitu Khairy Jamaluddin; Datuk Seri Reezal Merican Naina Merican; Datuk Seri Hishammuddin Hussein; dan dan Datuk Seri Anifah Aman, turut membuat penafian yang sama,” katanya dalam satu kenyataan.

Menurutnya Bersatu Kedah akan membuat satu laporan kepada SPRM terhadap empat nama yang disebut oleh saksi perbicaraan terbabit di Pejabat SPRM Negeri, Ahad ini.

Bersatu Kedah bersedia membuat laporan kepada SPRM bagi memohon siasatan telus dan adil dibuat ke atas kenyataan saksi berkenaan, katanya.

“Saya juga menyeru untuk kita sama-sama membuat laporan SPRM ke atas bekas Pengurus Pentadbiran UKSB, David Tan Siong Sun agar pihak SPRM dapat menyiasat sama ada dia membuat kenyataan saksi itu atas sogokan mana-mana pihak atau tidak.

“Bersatu adalah satu-satunya parti yang meletakkan perjuangan menentang rasuah dan salah guna kuasa di dalam perlembagaan parti. Hal ini menunjukkan bahawa Bersatu tegas dan serius dalam menentang rasuah dan salah guna kuasa,” katanya.

Semalam, Muhyiddin menyifatkan keterangan mahkamah yang mendakwa kononnya beliau turut menerima wang tunai RM1.3 juta daripada UKSB, adalah pernyataan palsu.

Bekas Perdana Menteri itu menjelaskan pada tarikh yang disebut oleh saksi pendakwaan itu, beliau menjalani pembedahan kanser dan mengambil cuti selama beberapa bulan untuk rawatan lanjut.

“Tugasan saya sebagai Menteri Dalam Negeri telah diambil alih oleh Perdana Menteri (ketika itu) Tun Dr Mahathir Mohamad dan mendapat liputan meluas media massa,” kata Muhyiddin.

Terdahulu David Tan mendakwa lima lagi ahli politik yang menerima dana daripada UKSB ialah Khairy; Reezal Merican; Hishammuddin; Datuk Seri Mohd Shafie Apdal; dan Anifah Aman.

Saksi pendakwaan ke-17 itu berkata:

“Saya setuju projek UKSB di bawah Kementerian Dalam Negeri (KDN) dan sumbangan diserahkan untuk kerajaan pada masa itu. Muhyiddin adalah Menteri Dalam Negeri selepas Ahmad Zahid pegang jawatan berkenaan.”

Zahid, 69, kini berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian terbabit.

Bagi tujuh lagi pertuduhan, Zahid didakwa sebagai menteri sama ketika itu, mendapatkan untuk dirinya wang tunai SG$1,150,000; RM3 juta, 15,000 Swiss Franc dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Zahid didakwa melakukan semua kesalahan itu di Sri Satria, Presint 16, Putrajaya, dan Country Heights, Kajang, antara Oktober 2014 dan Mac 2018.

Pernyataan saksi kes Zahid kata saya terima RM1.3 juta adalah palsu: Muhyiddin


Korban puting beliung di AS meningkat 74, ramai masih hilang

Gabenor Wilayah Kentucky di Amerika Syarikat (AS), Andy Beshear mengesahkan jumlah kematian akibat puting beliung hujung minggu lalu sehingga kini sudah mencecah 74 orang, tetapi ramai yang masih hilang.

“Angka korban akibat bencana itu dijangka akan terus meningkat,” jelasnya dalam sidang akhbar, mengemas kini angka awal 64 korban selepas empat puting beliung melanda wilayah itu dari malam Jumaat hingga Sabtu lalu.

Manakala, hampir 109 penduduk lagi masih belum dijumpai sehingga petang semalam dan kebanyakan mangsa yang terlibat dalam bencana itu berumur antara lima hingga 86 tahun.

“Tidak mustahil lagi akan lebih banyak korban ditemui, ianya pasti akan melebihi dari 70 korban, bahkan mungkin lepasi sehingga 80 korban,” jelasnya.

Esok, Presiden AS, Joe Biden akan memberikan taklimat ribut di Ft. Campbell serta mengadakan sesi lawatan bagi meninjau keadaan semasa di bandar Mayfield dan Dawson Springs akibat kerosakan puting beliung yang membawa maut itu.

Puting beliung yang melanda minggu lalu turut melanda wilayah lain termasuk Illinois, Mississippi, Missouri, Tennessee dan Arkansas.

Datuk Bandar, Kathy O’Nan memaklumkan wilayah Mayfield merupakan kawasan yang teruk dilanda bencana itu, di mana ianya meninggalkan kesan seperti timbunan ‘batang mancis’.

Katanya, beribu-ribu penduduk di wilayah tersebut mengalami masalah kekurangan tempat tinggal, bekalan air dan eletrik.

Tornado yang berlaku di Kentucky dilaporkan memecah rekod heretan terpanjang yang dicipta pada 18 Mac 1925 di Ellington, Missouri.

Pusaran dan heretan di Ellington itu kekal di atas tanah selama tiga jam setengah, bergerak merentasi tiga negeri dan dua sungai utama sepanjang 219 batu.

Ia adalah laluan berterusan terpanjang bagi mana-mana rekod puting beliung dalam sejarah, menurut Guinness Book of World Records.

Tetapi gelarannya hilang pada malam Jumaat lalu, apabila puting beliung baharu mendarat di timur laut Arkansas dan kekal melakukan heretan di atas tanah sepanjang 223 batu sebelum kembali ke udara di daerah Breckinridge, Kentucky. – Agensi


1,628 kes baharu, satu kematian

Jumlah jangkitan baharu Covid-19 di seluruh negara dalam tempoh 24 jam semalam (Rabu, 12 Oktober 2022) meningkat lagi kepada 1,628 kes berbanding 1,291 yang dicatat pada Selasa.

Jumlah kes baharu itu termasuk tujuh kes import.

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,859,136 kes, dengan 4,800,584 pesakit telah sembuh, termasuk 1,345 yang pulih semalam.

Menurut data laman sesawang Github KKM, daripada jumlah kes baharu itu, 1,202 kes melibatkan individu yang telah menerima suntikan dos penggalak; 290 kes (penerima dua dos); 134 kes (individu tidak divaksinasi); dan dua kes (individu belum lengkap divaksinasi).

Sementara itu data laman sesawang KKMNOW pula menunjukkan sehingga kini 21,145 kes masih aktif, turun lagi berbanding 21,863 kes yang dilaporkan sehingga Selasa.

Daripada jumlah itu, 21,199 pesakit masih menjalani kuarantin di rumah (20,897 pesakit pada Selasa); 905 dirawat di hospital (920 Selasa); dan 41 pesakit dimasukkan ke unit rawatan rapi (46 Selasa), dengan 20 daripadanya memerlukan alat bantuan pernafasan (22 Selasa).

Tiada pesakit yang kini ditempatkan untuk menerima rawatan di PKRC.

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, KKM juga melaporkan hanya seorang pesakit meninggal dunia akibat komplikasi Covid-19 semalam. Tiada kes kematian di luar fasiliti kesihatan atau ‘brought in death’ (BID) dilaporkan.

Kes kematian berkenaan dilaporkan di Pahang. Sehingga kini, jumlah kumulatif kematian akibat Covid-19 sejak Mac 2020 hingga semalam meningkat kepada 36,407 kes, termasuk 7,741 kes meninggal dunia di luar fasiliti kesihatan atau brought in death (BID).


Peguam gesa lapor polis dakwaan Bella mangsa amang seksual

Peguam yang memantau perbicaraan pengasas rumah kebajikan Rumah Bonda Siti Bainun Ahd Razali di Mahkamah Sesyen Kuala Lumpur menggesa pihak berkuasa menyiasat dakwaan seksual yang timbul di mahkamah.

Datuk Khairul Anwar Rahmat, yang mewakili kumpulan empat peguam itu berkata, dakwaan seksual itu membabitkan gadis berusia 13 tahun yang menghidap Sindrom Down bernama Bella yang didakwa Siti Bainun didera semasa di bawah jagaannya.

“Berdasarkan nota prosiding terkini, mahkamah diberitahu tentang ‘kewujudan’ seorang lelaki yang dituduh melakukan perbuatan tidak bermoral itu terhadap Bella, seorang remaja perempuan yang tidak berdaya.

“Pasukan peguam yang memerhati kes Bella mahu pihak berkuasa memulakan siasatan terhadap dakwaan jenayah dandanan seksual terhadap mangsa,” katanya menurut laporan MalayMail.

Katanya, peguam pemerhati berpandangan bahawa pendedahan terbaru ini adalah satu perbuatan jenayah yang serius kerana ia tidak pernah dibangkitkan oleh mana-mana pihak sebelum ini.

“Peguam yang memerhati juga telah membincangkannya dengan pihak pendakwaan dan pihak pembelaan.

“Kami juga menggesa laporan polis dibuat bagi mengenal pasti ‘lelaki misteri’ itu dan mengheretnya ke mahkamah,” katanya.

Khairul Anwar berkata, pendedahan itu mesti ditangani segera oleh pihak berkuasa dan pihak berkepentingan yang terlibat.

Beliau berkata ini bagi memastikan keselamatan Bella dan rakan-rakannya yang kini berada di pusat perlindungan di seluruh negara.

Semalam, seorang penolong pegawai Jabatan Kebajikan Masyarakat (JKM) menafikan Bella menjadi mangsa amang seksual sebelum hak penjagaan sementara diberikan kepada Siti Bainun.

Mohamad Imran Mohamed Zanyuin, 35, berkata beliau terkejut kerana ini merupakan kali pertama beliau mendengar isu amang seksual dibangkitkan pihak pembelaan.

Saksi pendakwaan ke-12 itu berkata demikian semasa pemeriksaan balas oleh peguam Nur A’minahtul Mardiah Md Nor, mewakili Siti Bainun, pada perbicaraan kes pengasas Rumah Bonda itu di hadapan Hakim Mahkamah Sesyen, Izralizam Sanusi.

Saksi juga tidak bersetuju dengan cadangan peguam bahawa individu yang melakukan amang seksual itu adalah seseorang yang dipanggil ustaz atau pun ‘pakcik’ di tempat Bella tinggal sebelum ini.


1,502 kes baharu, tiga kematian

Jumlah jangkitan harian Covid-19 semakin turun apabila dalam tempoh 24 jam semalam (Ahad, 4 Disember 2022), sebanyak 1,502 kes baharu direkodkan, berbanding 1,866 yang dicatat pada Sabtu.

Ia juga adalah antara yang terendah dicatat sejak 17 Oktober lalu sebanyak 1,210 kes, menurut data Kementerian Kesihatan (KKM) yang dikemas kini tengah malam tadi.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 5,000,332 kes, dengan 4,941,114 pesakit telah sembuh, termasuk 2,093 yang pulih semalam.

Menurut data laman sesawang Github KKM, daripada jumlah jangkitan baharu itu, 1,055 kes melibatkan individu yang telah menerima suntikan dos penggalak; 301 kes (penerima dua dos); 138 kes (individu tidak divaksinasi); dan lapan kes (individu belum lengkap divaksinasi).

Sementara itu, data laman sesawang KKMNOW menunjukkan sehingga semalam 22,505 kes masih aktif, turun berbanding 23,099 yang dilaporkan sehingga Sabtu.

Daripada jumlah itu, 20,889 pesakit masih menjalani kuarantin di rumah (21,422 pesakit pada Sabtu); dan 1,512 pesakit dirawat di hospital, turun berbanding 1,575 pada Sabtu.

KKM juga memaklumkan tiada pesakit ditempatkan Pusat Kuarantin dan Rawatan Covid-19 Berisiko Rendah (PKRC).

Seramai 104 pesakit dimasukkan ke unit rawatan rapi, meningkat berbanding 102 pada Sabtu, dengan 70 daripadanya memerlukan alat bantuan pernafasan (69 pada Sabtu).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, tiga pesakit meninggal dunia akibat komplikasi Covid-19 dalam tempoh 24 jam semalam, termasuk satu kes kematian di luar fasiliti kesihatan atau brought in death (BID).

Semua kes kematian itu direkodkan di Pulau Pinang; Terengganu; dan Kuala Lumpur (BID).

Jumlah itu menjadikan kumulatif kematian akibat Covid-19 sejak 17 Mac 2020 hingga semalam sebanyak 36,713 kes, termasuk 7,815 kes BID.


PM Britain letak jawatan setelah gagal tunai janji kepada rakyat

Liz Truss meletak jawatan sebagai Perdana Menteri Britain – enam minggu setelah dilantik – susulan program ekonominya mencetuskan kejutan pasaran selain menyebabkan Parti Konservatif berpecah.

Pemilihan kepemimpinan akan selesai minggu depan untuk menggantikan Truss, yang menjadi perdana menteri paling singkat dalam sejarah British.

George Canning sebelum ini memegang rekod berkenaan apabila berkhidmat selama 119 hari pada tahun 1827 kerana meninggal dunia.

Bercakap di luar pintu pejabatnya di Downing Street Nombor 10, Truss mengakui bahawa dia tidak dapat menunaikan janji yang dibuatnya ketika bertanding sebagai pemimpin Konservatif, kerana kehilangan kepercayaan partinya.

“Saya akui memandangkan situasi itu saya tidak dapat menyampaikan mandat yang mana saya dipilih oleh Parti Konservatif. Oleh itu, saya telah bercakap dengan Raja untuk memberitahu baginda bahawa saya meletakkan jawatan sebagai pemimpin Parti Konservatif,” katanya. .

“Pagi ini saya bertemu Pengerusi Jawatankuasa 1922, Sir Graham Brady. Kami bersetuju bahawa akan ada pemilihan kepemimpinan yang akan diselesaikan dalam minggu depan.

“Ini akan memastikan bahawa kami kekal dalam laluan untuk melaksanakan rancangan fiskal dan mengekalkan kestabilan ekonomi dan keselamatan negara kita,” katanya.

Sementara itu Brady berkata pemilihan kepemimpinan bagi menggantikan Truss dan pemimpin Parti Konservatif perlu diselesaikan selewat-lewatnya 28 Oktober ini.

Berikut teks penuh ucapan Truss di Downing Street.

“Saya memegang jawatan ini ketika ketidakstabilan ekonomi termasuk di peringkat antarabangsa yang dahsyat. Golongan yang berkeluarga dan sektor perniagaan bimbang bagaimana untuk membayar bil mereka, perang yang tidak sah membabitkan Putin di Ukraine turut mengancam keselamatan seluruh benua kita, malah pertumbuhan ekonomi negara turut terbantut dalam tempoh yang panjang.

“Saya telah dipilih oleh Parti Konservatif dengan mandat untuk mengubahnya. Kami mengemukakan rancangan untuk membekukan bil tenaga dan pemotongan insurans nasional. Selain menetapkan visi untuk cukai yang rendah, ekonomi dengan pertumbuhan tinggi yang memberi kelebihan susulan kebebasan daripada Brexit.

“Saya sedar disebabkan keadaan semasa, saya tidak dapat menjalankan mandat diberikan melalui Parti Konservatif. Oleh itu, saya telah bercakap kepada Raja bagi memaklumkan peletakan jawatan sebagai ketua Parti Konservatif.

“Pagi ini saya bertemu Pengerusi Jawatankuasa 1922, Sir Graham Brady. Kami bersetuju bahawa akan ada pemilihan kepemimpinan yang akan diselesaikan minggu depan. Ini akan memastikan bahawa kita kekal di landasan untuk merealisasikan rancangan fiskal dan mengekalkan kestabilan ekonomi serta keselamatan negara.

“Saya akan kekal sebagai perdana menteri sehingga pengganti dipilih. Terima kasih,” katanya. – Agensi


Jenayah bitcoin meningkat mendadak tahun lepas

Jenayah melombong bitcoin haram menunjukkan peningkatan drastik pada tahun lepas apabila 570 kertas siasatan dibuka selain penahanan 528 orang dengan nilai rampasan berjumlah RM54 juta, kata Pengarah Jabatan Siasatan Jenayah (JSJ) Bukit Aman Datuk Seri Abd Jalil Hassan.

Beliau berkata jumlah itu amat tinggi apabila dibandingkan dengan statistik tahun sebelumnya yang merekodkan 20 kertas siasatan dibuka dan penahanan 26 orang dengan nilai rampasan RM1.26 juta, menurut laporan Bernama.

“Majoriti mereka yang ditahan merupakan golongan muda iaitu antara 18 hingga 30 tahun yang dipercayai mudah terjebak kerana tertarik dengan pendapatan lumayan secara mudah manakala suspek paling tua berusia 61 tahun.

“Polis juga telah membuka 20 fail di bawah Akta Pencegahan Jenayah (POCA) pada tahun lepas dan daripada jumlah itu, 10 individu dikenakan sekatan setakat ini,” katanya pada sidang media selepas menyaksikan pelupusan barang kes kecurian elektrik bagi kegiatan bitcoin oleh Polis Kontinjen Pahang di sini hari ini.

Turut hadir Ketua Polis Pahang Datuk Ramli Mohamed Yoosuf, Ketua JSJ Pahang SAC Mohd Yusri Othman, Ketua Pegawai Rangkaian Pembahagian Tenaga Nasional Berhad (TNB) Wan Nazmy Wan Mahmood dan Majistret Rompin Wahidah Zainal Abidin.

Berdasarkan statistik, Selangor, Kuala Lumpur, Perak dan Pulau Pinang merekodkan jumlah kes melombong bitcoin haram paling tinggi, kerana dapat berselindung di sebalik jumlah kawasan perindustrian yang banyak memandangan kegiatan itu banyak menggunakan tenaga elektrik.

“Kebanyakan suspek menggunakan premis perniagaan terpencil atau tersorok kerana kegiatan itu akan mengeluarkan bunyi bising dan haba panas selain akan kerap menyebabkan berlaku gangguan bekalan elektrik disebabkan penggunaan arus elektrik yang tinggi,” katanya.

Abd Jalil berkata polis juga akan berbincang dengan Pejabat Peguam Negara supaya pendakwaan terhadap kesalahan bitcoin haram lebih dibuat mengikut Seksyen 379 dan Seksyen 427 Kanun Keseksaan yang memperuntukkan hukuman penjara berbanding Seksyen 37 Akta Bekalan Elektrik 1990 yang membawa hukuman denda atau penjara, jika sabit kesalahan.

Sementara itu, Wan Nazmy berkata sebanyak 7,209 kes kecurian elektrik melibatkan premis bitcoin direkodkan selama tiga tahun bermula 2018 selain menyebabkan banyak kebakaran memandangkan aktiviti itu tidak mematuhi spesifikasi Suruhanjaya Tenaga dan TNB.

“TNB juga kini menggunakan dron yang berkeupayaan mengesan haba panas dari udara di premis yang disyaki mejalankan aktiviti mencuri elektrik bagi melombong bitcoin secara haram selain memantau kawasan yang merekodkan penggunaan elektrik terlalu banyak namun bacaan meter adalah rendah,” katanya.

Pasukan Special Engagement Against Losses (SEAL) TNB yang ditubuhkan sejak 10 tahun lepas juga menurut Wan Nazmy lebih diperkasakan sejak tiga tahun lepas, untuk membanteras kegiatan mencuri elektrik bagi kegiatan bitcoin haram.


Anwar perlu mohon maaf kaitkan Perikatan Nasional dengan judi

Perikatan Nasional Wilayah Persekutuan menggesa Perdana Menteri, Datuk Seri Anwar Ibrahim memohon maaf berhubung kenyataan sebelum ini yang mengaitkan parti itu dengan syarikat perjudian.

Ketua Penerangan Perikatan Nasional Wilayah Persekutuan, Mahathir Mohd Rais berkata ini kerana dakwaan Anwar yang mengatakan Perikatan Nasional bersekongkol dengan premis perjudian demi mendapatkan tajaan adalah tidak benar.

“Beliau (Anwar) perlu memohon maaf kerana terbukti apa yang dikatakan tidak benar kerana Perikatan Nasional tidak pernah terbabit meminta tajaan syarikat perjudian untuk membiayai parti.

“Tindakan Perdana Menteri mendakwa dana pilihan raya Pilihan Raya datang daripada syarikat perjudian yang terlibat dengan cabutan khas judi sebelum ini adalah satu pembohongan.

“Perikatan Nasional mendesak supaya Perdana Menteri dapat membuat permohonan maaf secara terbuka kerana ia melibatkan maruah dan reputasi Perikatan Nasional yang wujud hasil gabungan Bersatu dan PAS,” katanya dalam satu kenyataan hari ini.

Beliau berkata demikian sebagai mengulas mengenai tindakan kerajaan negeri Kedah menamatkan sepenuhnya semua operasi premis perjudian dan loteri berkuat kuasa 1 Januari 2023.

Mahathir berkata, sekarang terbukti Perikatan Nasional yang membawa imej Islam dalam pentadbirannya tidak mustahil untuk menghentikan lesen pusat perjudian dan loteri malah boleh dilakukan di peringkat nasional.

Jelas Mahathir, perancangan untuk menutup premis perjudian secara berperingkat antara agenda PAS dan Bersatu, malah perancangan itu sebenarnya sudah dibuat lama.

“Perkara ini telah disepakati antara Pengerusi Perikatan Nasional Tan Sri Muhyiddin Yassin dan Timbalannnya, Tan Sri Abdul Hadi Awang bahawa Islam akan menjadi corak pemerintahannya,” katanya menurut Sinar.

Anwar menerusi kenyataannya sebelum ini membayangkan sebahagian dana pilihan raya untuk parti Melayu dan parti Islam datang daripada syarikat perjudian yang terlibat dengan cabutan khas judi.

Kata Anwar, Kementerian Kewangan juga mendapati ‘pelanggaran’ dalam pemberian kontrak berjumlah RM600 bilion tanpa tender yang dikatakan berlaku semasa era kerajaan Perikatan Nasional.

Semalam Warta Rakyat melaporkan semua operasi premis perjudian dan loteri di Kedah ditamatkan sepenuhnya pada 1 Januari 2023, susulan keputusan kerajaan negeri tidak lagi memperbaharui lesen perjudian.

Sehubungan itu, Menteri Besar, Datuk Seri Muhammad Sanusi Md. Nor mengarahkan pihak berkuasa tempatan (PBT) memantau dan memastikan semua premis berkaitan mematuhi arahan yang diputuskan pada November 2021 itu.


Mat Maslan yakin negara tak alami kegawatan ekonomi tahun ini

Kegawatan ekonomi dijangka tidak akan dialami negara pada tahun ini, kata Datuk Seri Ahmad Maslan penuh yakin.

Ahmad yang juga Timbalan Menteri Kewangan I itu berkata jangkaan tiada kegawatan itu dibuat susulan ramalan prestasi pertumbuhan ekonomi negara yang dijangka berkembang sekitar 4.5 peratus pada tahun ini.

“Malah, Tabung Kewangan Antarabangsa (IMF) dan Bank Dunia turut mengunjurkan kadar pertumbuhan ekonomi Malaysia 2023 pada kadar 4.4 peratus dan 4 peratus. Jangkaan ini adalah selari dengan unjuran pertumbuhan ekonomi dan perdagangan global yang diunjurkan dengan lebih perlahan pada tahun ini.

“Berdasarkan statistik ini, meskipun berdepan dengan cabaran ketidaktentuan global, saya ingin menegaskan bahawa Malaysia, Insya-Allah tidak akan mengalami kagawatan ekonomi pada 2023.

“Hal ini berdasarkan ketakrifan kegawatan atau kemelesetan ekonomi secara teknikal adalah apabila sesebuah negara mengalami penguncupan ekonomi iaitu pertumbuhan negatif suku tahunan sebanyak dua kali berturut-turut,” katanya di Dewan Rakyat hari ini.

Terdahulu, Ahli Parlimen Bagan Serai Datuk Idris Ahmad bertanya berhubung pelan kerajaan dalam menghadapi kegawatan ekonomi yang dijangka berlaku tahun ini.

Dalam soalan tambahan, Idris juga bertanya sama ada kadar dasar semalaman (OPR) yang kini 2.75 peratus akan dinaikkan pada masa akan datang.

Ahmad tidak menjawab soalan tersebut secara langsung dan berkata bahawa kenaikan kadar OPR telah berjaya mengekang kadar inflasi negara.

“OPR ini telah diturunkan sebelum ini ketika Covid-19 kepada 1.75… antara puncanya ialah untuk bantu rakyat, kemudian OPR telah dinaikkan secara berperingkat sekarang (yang) nilainya 2.75.

“Separuh daripadanya melibatkan mereka yang dikenakan faedah secara tetap dan separuh melibatkan mereka yang dikenakan faedah yang terapung, yang jadi masalah ialah mereka yang dikenakan faedah secara terapung ini, (di mana) mereka ada bebanan dengan kenaikan OPR itu.

“… adakah OPR akan dinaikkan pada masa akan datang, kita tunggu. Yang penting, dengan kadar kenaikan OPR daripada 1.75 ke 2.75, itu telah berjaya mengekang kadar inflasi (dan) dijangka kadar inflasi pada tahun ni ialah 3.3 peratus, lebih rendah daripada sebelum ini,” katanya lagi.


Api sambar bangunan pencakar langit di Changsha

Kebakaran berlaku di sebuah bangunan pencakar langit hari ini (16 September 2022) di bandar Changsha di tengah China, dengan pihak berkuasa mengatakan bahawa belum ada kemalangan jiwa dilaporkan.

Kebakaran berlaku di sebuah bangunan 42 tingkat yang menempatkan pejabat syarikat telekomunikasi milik kerajaan China, Telecom, menurut rangkaian televisyen China, CCTV.

“Asap tebal berkepul dari bawah, dan berpuluh-puluh lantai terbakar dengan ganas,” lapor CCTV.

Jabatan bomba wilayah dalam catatan media sosial berkata “pada masa ini, api telah dipadamkan, dan kami belum menemui sebarang kemalangan jiwa”.

Gambar awal yang dikeluarkan oleh CCTV menunjukkan api jingga membakar bangunan di bandar itu ketika asap hitam berkepul ke langit.

Imej kemudian yang dikongsi di media sosial menunjukkan bahawa api telah mula padam, ketika kakitangan kecemasan menyembur air ke bahagian depannya yang hangus.

China Telecom berkata dalam satu kenyataan di media sosial: “Menjelang jam 4.30 petang hari ini, kebakaran di Menara Komunikasi No. 2 kami di Changsha telah dipadamkan.

“Tiada kemalangan jiwa lagi ditemui dan komunikasi belum terputus.”

Video yang dikongsi di media sosial kelihatan menunjukkan berpuluh-puluh orang melarikan diri dari bangunan itu ketika serpihan yang menyala jatuh dari tingkat atas.

AFP tidak dapat mengesahkan rakaman itu dengan segera.

Changsha, ibu kota wilayah Hunan, mempunyai populasi kira-kira 10 juta orang.

Bangunan setinggi 218 meter (715 kaki) itu telah siap pada 2000 dan terletak berhampiran jalan lingkaran utama, menurut CCTV.

Kebakaran maut adalah perkara biasa di China, di mana penguatkuasaan longgar berhubung SOP bangunan dan pembinaan tanpa kebenaran yang berleluasa, menyukarkan orang ramai untuk melarikan diri dari bangunan yang terbakar.

Pada Julai tahun lalu, kebakaran gudang di timur laut wilayah Jilin membunuh sekurang-kurangnya 15 orang dan mencederakan sekurang-kurangnya 25, menurut laporan media kerajaan.

Sebulan sebelum itu, kebakaran membunuh 18 orang – kebanyakannya kanak-kanak – di sebuah sekolah seni mempertahankan diri di wilayah Henan, menyebabkan kekecohan mengenai piawaian keselamatan kebakaran.

Dua belas orang lagi maut dalam kebakaran di kawasan kejiranan pendatang Beijing pada 2017, manakala 58 terkorban apabila kebakaran besar di blok perumahan Shanghai 28 tingkat pada 2010. — AFP


Polis ambil keterangan 30 peserta himpunan #Turun

Polis akan memanggil 30 individu, termasuk pemimpin politik, minggu depan berhubung demonstrasi #Turun yang diadakan di hadapan sebuah pusat beli-belah di Jalan Tunku Abdul Rahman pada Sabtu (23 Julai).

Aktivis politik Mandeep Singh berkata antara individu yang akan dipanggil ialah Ketua Pemuda PKR Adam Adli dan Ahli Dewan Undangan Negeri (ADUN) Ketari Young Syefura Othman.

“Saya baru menerima panggilan daripada Ibu Pejabat Polis Daerah Dang Wangi.

“Kami akan berbincang dengan peguam mengenai tindakan seterusnya,” tulisnya di Twitter.

Sementara itu, Ketua Polis Daerah Dang Wangi Asisten Komisioner Noor Dellhan Yahaya mengesahkan beberapa individu telah dipanggil berhubung perhimpunan itu.

“Kami akan merekodkan kenyataan mereka pada Isnin (25 Julai) dan Selasa (26 Julai),” katanya.

Dilaporkan polis membuka kertas siasatan berhubung tunjuk perasaan #Turun di hadapan sebuah pusat beli-belah di bawah Seksyen 9 (5) Akta Perhimpunan Aman 2012.

Noor Dellhan berkata setakat ini, 30 individu telah dikenal pasti terlibat dalam protes itu dan akan dipanggil untuk direkodkan kenyataan mereka tidak lama lagi.

Menurutnya, kira-kira 100 individu yang memegang sepanduk telah berkumpul di luar pusat beli-belah Sogo kira-kira jam 1.40 tengah hari dan bersurai kira-kira jam 3 petang.

Polis menasihatkan orang ramai supaya tidak terlibat dalam sebarang aktiviti yang melanggar undang-undang dan tindakan tegas akan diambil mengikut peruntukan undang-undang yang masih berkuat kuasa.


RM2.08 bilion masuk akaun Najib dalam dua bulan, kata saksi

Seorang pegawai bank hari ini memberitahu Mahkamah Tinggi Kuala Lumpur bahawa, wang berjumlah RM2.08 bilion dimasukkan ke dalam akaun peribadi AmIslamic Bank Datuk Seri Najib Tun Razak menerusi sembilan transaksi pada 2013.

Pengurus Cawangan Ambank (M) Berhad Jalan Raja Chulan R. Uma Devi, 43, berkata berdasarkan penyata akaun berakhir 694, kesemua transaksi itu berlaku pada Mac dan April 2013, menurut laporan Bernama.

Beliau berkata demikian ketika membacakan pernyataan saksinya, semasa pemeriksaan utama oleh Timbalan Pendakwa Raya Najwa Bistamam, pada perbicaraan kes rasuah dan pengubahan wang haram dihadapi Najib membabitkan dana RM2.3 bilion milik 1Malaysia Development Berhad (1MDB).

Saksi pendakwaan ke-37 itu berkata sejumlah RM465 juta di masukkan ke dalam akaun tertuduh (Najib) pada 22 Mac 2013 menerusi tiga transaksi.

“Pada 26 Mac 2013, sejumlah RM188,001,963.02 dimasukkan ke dalam dalam akaun Najib. Selain itu, pada 28 Mac tahun sama, sejumlah RM369,974,962.98 dimasukkan menerusi dua transaksi,” kata Uma Devi.

Beliau berkata sejumlah RM1,058,500,000 dimasukkan dalam akaun Najib pada 8, 9 dan 10 Apil 2013 menerusi tiga transaksi.

Saksi berkata, kesemua sembilan transaksi itu adalah berjumlah RM2,081,476,926.

Dalam penyataan pembukaan pada 2019, Timbalan Pendakwa Raya Kanan Datuk Seri Gopal Sri Ram berkata antara 21 Mac 2013 dan 10 April 2013, Tanore (syarikat dipercayai milik ahli perniagaan dalam buruan Low Taek Jho atau Jho Low) memindahkan US$681 juta ke akaun tertuduh.

Sri Ram berkata mengikut mata wang Malaysia, ia berjumlah RM2,081,471,926 dan jumlah wang itu menjadi perkara utama dalam pertuduhan ketiga dihadapi Najib.

Dalam prosiding hari ini, mahkamah juga diberitahu bahawa RM2,034,350,000 dikeluarkan dari akaun Najib antara 2 Ogos 2013 dan 23 Ogos 2013, menerusi lima transaksi.

Sebelum ini, Sri Ram juga memberitahu mahkamah bahawa tertuduh memindahkan sejumlah RM2,034,350,000 ke Tanore Singapore dan baki RM22,649,000 digunakan untuk membayar empat entiti dan seorang individu.

Dalam penyataan pembukaannya, beliau berkata pihak pendakwaan akan membuktikan kesemua pembayaran itu memberi manfaat kepada tertuduh.

Sementara itu, ditanya Najwa sama ada kad ATM diberikan kepada pemegang akaun berakhir nombor 694, saksi berkata “no ATM card was granted as per record,”.

Uma Devi juga berkata beberapa syarikat, individu, parti dan entiti menerima cek daripada Najib sepanjang 2012.

Antaranya, bekas Timbalan Menteri di Jabatan Perdana Menteri Datuk T. Murugiah yang menerima RM100,000, Barisan Nasional Negeri Selangor (RM400,000), Badan Perhubungan UMNO Pahang (RM760,000) dan Salt Media Consultancy Sdn Bhd berjumlah RM49,000.

Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok.


Negara EU perketat ujian terhadap pelancong China, awasi pesawat

Kebanyakan negara Kesatuan Eropah (EU) lebih gemar melaksanakan ujian Covid-19 sebelum berlepas untuk pelancong dari China, kata Suruhanjaya Eropah (EC) semalam, ketika Beijing merancang untuk menarik balik sekatan perjalanan ke atas rakyatnya walaupun gelombang jangkitan Covid melonjak.

Pendekatan biasa EU muncul selepas mesyuarat Jawatankuasa Keselamatan Kesihatan semalam, badan penasihat EU dianggotai pakar kesihatan kebangsaan dari 27 negara EU dan dipengerusikan oleh EC.

“Majoriti besar negara memihak kepada ujian pra-berlepas,” kata jurucakap EC.

“Langkah-langkah ini perlu disasarkan pada penerbangan dan lapangan terbang yang paling sesuai dan dijalankan dengan cara yang diselaraskan untuk memastikan keberkesanannya,” katanya.

EC semalam menyediakan draf cadangan untuk rundingan itu, termasuk syor memakai topeng dalam penerbangan dari China, pemantauan air sisa untuk pesawat yang tiba dari China, pengawasan genomik di lapangan terbang dan peningkatan pemantauan dan penjujukan serta meningkatkan kewaspadaan EU terhadap ujian dan vaksinasi.

“Ia kini akan disemak dan diterima pakai berdasarkan input negara anggota EU,” kata jurucakap EC, sambil menambah lebih banyak perbincangan mengenai langkah itu akan berlangsung pada satu lagi mesyuarat pegawai kesihatan EU petang ini.

Jurucakap itu berkata semua negara EU bersetuju bahawa mereka memerlukan pendekatan yang diselaraskan terhadap perubahan situasi di China dan untuk menangani implikasi peningkatan perjalanan dari China ke Eropah selepas negara Negara Tembok Besar menarik balik polisi pandemik yang ketat pada 8 Januari 2023.

Pusat Pencegahan dan Kawalan Penyakit Eropah berkata minggu lalu ia tidak mengesyorkan langkah ke atas pelancong dari China.

Ia berkata varian yang beredar di China sudah pun berada di negara-negara EU, bahawa warga EU mempunyai tahap vaksinasi yang agak tinggi dan potensi jangkitan yang diimport adalah rendah berbanding jangkitan harian, dengan sistem penjagaan kesihatan sedang mengatasinya. – Reuters


Dewan Rakyat: MP DAP harap pekebun durian di Raub diberi geran tanah

Seorang Ahli Parlimen DAP berharap pengusaha kebun durian di Raub perlu dipertimbangkan pemberian geran tanah serta kebenaran bercucuk tanam.

MP Raub, Chow Yu Hui berkata pekebun durian ‘Musang King’ adalah mangsa kepada sistem negara dan sumbangan mereka tidak pernah diiktiraf, sepatutnya geran tanah diberikan kepada mereka oleh kerajaan negeri Pahang.

“Pekebun ini merupakan mangsa kepada sistem negara,” katanya pada sesi perbahasan Laporan Tahunan Suruhanjaya Hak Asasi Manusia Malaysia (Suhakam) di Dewan Rakyat.

“Walaupun mereka digalakkan untuk jalankan aktiviti pertanian dan usahakan ‘Musang King’ sebagai jenama terkemuka di antarabangsa namun sumbangan mereka tidak pernah diiktiraf.

“Pekebun tidak henti memohon permit atau geran menerusi saluran formal tetapi ditolak atau diabaikan oleh pihak berkuasa negeri.”

Justeru, beliau menyarankan supaya Suhakam meninjau isu itu dari sudut aspek hak asasi manusia demi memperjuangkan keadilan bagi pihak mereka.

Bagaimanapaun, MP Kulim Bandar Baharu Roslan Hashim daripada Perikatan Nasional (PN) mencelah dan menerangkan tindakan bercucuk tanam tanpa kebenaran di tanah kerajaan itu dianggap sebagai satu pencerobohan.

“Saya rasa itu bukan termasuk dalam hak asasi manusia.

“Itu adalah pencerobohan,” kata Roslam yang meminta Chow perbetulkan kenyataan terdahulu.

Bagaimanapun, Chow tidak bersetuju dengan “tanggapan” itu kerana golongan pengusaha durian itu bercucuk tanam sejak berpuluh tahun.

“Yang ini apa yang sebelah sana (pembangkang) anggap tetapi mereka sudah bercucuk tanam beberapa puluh tahun.

“Ini adalah hak asasi mereka untuk dapat kebenaran dan geran,” katanya.


Kedah tanggung enam bulan sewa rumah mangsa banjir Baling: MB

Kerajaan Kedah akan menanggung sewa sementara penginapan selama enam bulan bagi mangsa yang kehilangan tempat tinggal akibat banjir yang berlaku di Baling petang Isnin lalu.

Menteri Besar Datuk Seri Muhammad Sanusi Md Nor berkata setakat ini, 15 rumah tidak dapat didiami, termasuk beberapa rumah dihanyutkan arus deras dalam bencana itu.

Kerajaan telah memutuskan menyediakan penempatan sementara bagi keluarga yang hilang tempat tinggal selama enam bulan. Kami akan sewa rumah untuk mereka tempatkan keluarga dan barangan yang sempat diselamatkan. Kerajaan (negeri) akan bayar sewa itu,” katanya menurut Bernama.

Beliau berkata demikan pada sidang media selepas mempengerusikan Mesyuarat Exco di Pejabat Daerah dan Tanah Baling hari ini.

Muhammad Sanusi berkata kerajaan negeri akan berusaha untuk membantu membina semula rumah baharu kepada penduduk yang kehilangan kediaman itu namun terdapat kekangan dari segi tiada pemilikan geran tanah sebagai pemilik sekali gus memerlukan tapak baharu untuk pembinaan rumah baharu.

“Tinggal lagi kebanyakan rumah hanyut di pinggir sungai adalah rumah yang didirikan atas tanah rizab (sungai) yang tiada hak milik. Jadi, bila kerajaan nak buat balik, tak boleh (sebab) buat di tanah rizab. Kena ada tanah milik.

“Kalau mereka ada tanah milik tempat lain lebih mudah. Kalau mereka tiada tanah nak kena cari tapak dulu lagi lambat. Harap dapat selesaikan dengan cepat,” katanya yang juga memberitahu terdapat 12 kampung terdiri daripada 627 penduduk yang terjejas dalam kejadian banjir itu.

Selain itu, beliau berkata sehingga ini sejumlah 14 rumah dilaporkan rosak yang memerlukan pembaikan besar manakala jumlah rumah yang mengalami kerosakan kecil masih sedang dianalisa.

Sementara itu, Muhammad Sanusi berkata pergerakan sukarelawan yang datang untuk misi bantuan dipusatkan di Bilik Gerakan untuk memastikan pelaksanaan bantuan itu sampai kepada semua penduduk kampung yang terjejas akibat bencana berkenaan.

Beliau turut memaklumkan Majlis Agama Islam Wilayah Persekutuan (MAIWP) berhasrat membantu mangsa banjir itu dengan jumlah yang agak besar.


PH Johor tak setuju PRN diadakan, tapi tetap akan masuk bertanding

Satu lagi pilihan raya negeri (PRN) tidak sepatutnya diadakan pada ketika rakyat masih berdepan dengan kesusahan hidup, kata Pakatan Harapan Johor.

Bagaimanapun, PH Johor tetap akan masuk bertanding dalam PRN yang bakal diadakan meskipun keberatan dengan tindakan UMNO yang bertindak membubarkan Dewan Undangan Negeri (DUN) semalam selepas mendapat perkenan Sultan Johor semalam.

Perkara itu ditegaskan dalam satu kenyataan bersama, hari ini, oleh Pengerusi PH Johor yang juga Ketua Pembangkang DUN Johor, Aminolhuda Hassan; Pengerusi PKR Johor, Syed Ibrahim Syed Noh, dan Pengerusi DAP Johor, Liew Chin Tong.

Dalam kenyataan itu, PH Johor mendakwa bahawa tindakan UMNO mencetuskan PRN Johor, dilihat sebagai helah bertujuan mengambil kesempatan ketika ramai rakyat negeri ini dijangka menghadapi kesukaran untuk pulang mengundi.

“Kerana itulah, PH Johor sebagai blok pembangkang terbesar di Dewan Negeri, telah memberikan kerjasama agar pentadbiran kerajaan berjalan dengan baik.

“Penggal pentadbiran berbaki lebih kurang setahun saja lagi. Mengapa tidak boleh tunggu sehingga keadaan kesihatan dan ekonomi lebih stabil?

“Kami juga cukup yakin bahawa inilah kerisauan, hasrat dan nurani rakyat biasa ketika ini. Malah, pelaksanaan PRN yang bakal menelan belanja sekurang-kurang RM150 juta adalah suatu pembaziran wang rakyat.

“Malangnya, UMNO sedikit pun tidak empati kepada rakyat yang sedang berada dalam keadaan sukar,” menurut kenyataan itu.

Mereka turut mendakwa, ia adalah pilihan raya yang dipaksakan dan mengambil kesempatan atas kesempitan rakyat.

Namun, PH Johor akan mengambil segala langkah yang perlu untuk mempersiapkan diri berdepan situasi berkenaan.

Sultan Ibrahim, Sultan Ibrahim Iskandar, memberi perkenan pembubaran DUN Johor, berkuat kuasa semalam, bagi memberi laluan kepada PRN.

Sebelum itu, baginda berkenan menerima menghadap Menteri Besar, Datuk Hasni Mohammad, di Istana Bukit Serene, Johor Bahru, jam 5 petang semalam.


Kes baharu 5,434 terendah sejak 28 Jun

Jumlah kes baharu Covid-19 turun lagi ke paras terendah hari ini kepada 5,434 kes berbanding 6,145 kes yang dilaporkan semalam, kata Ketua pengarah Kesihatan Tan Sri Dr Noor Hisham Abdullah.

Beliau berkata angka itu menjadikan kumulatif sejak Covid-19 melanda negara awal tahun lalu kepada 2,396,121 kes.

Kali terakhir negara merekodkan jumlah kes harian terendah adalah pada 28 Jun lalu apabila mencatatkan 5,218 kes, sebelum mula meningkat kepada angka melebihi 6,437 pada 29 Jun.

Sejak itu, jumlah jangkitan harian tidak pernah turun di bawah 6,000 kes.

Jumlah kes harian tertinggi pernah direkodkan adalah pada 26 Ogos lalu apabila mencatat 24,599 kes dalam tempoh 24 jam. Berita berkaitan

Agenda Daily akan memberikan maklumat terkini mengenai pecahan kes harian mengikut negeri dari semasa ke semasa.


UMNO semakin hilang sokongan, ahli baharu kurang dan yang ada pula keluar: Ismail Sabri

Datuk Seri Ismail Sabri Yaakob menyifatkan UMNO semakin hilang sokongan, ia walaupun parti itu membuat pembersihan baru-baru ini yang menyaksikan beberapa pemimpin dan ahlinya dipecat serta digantung.

Naib Presiden UMNO itu berkata, langkah membuang pasukan lain atau kem yang tidak sehaluan hanya mengakibatkan parti itu bergolak dan sokongan terhadap parti juga semakin berkurangan kerana tiada ahli baharu yang hendak masuk dan ahli yang ada dalam parti pula keluar.

“Tindakan ‘membuang’ satu pasukan untuk mengekalkan satu lagi pasukan hanya menimbulkan pergolakan, akhirnya semakin kurang penyokong. Ini yang saya bimbangkan mengenai masa depan UMNO.

“Ahli baharu yang hendak masuk (sertai UMNO) pun kurang, yang ada pula keluar. Mungkin keadaan sekarang dikatakan aman kerana tiada lagi ‘kaki melawan’, tetapi sokongan semakin hilang,” katanya dipetik laporan BH.

Terdahulu, Majlis Tertinggi (MKT) UMNO memecat beberapa pemimpinnya selepas Pilihan Raya Umum Ke-15 (PRU-15) kerana dikatakan melanggar peraturan dan keputusan parti, manakala beberapa yang lain pula digantung keahlian.

Sebelum PRU-15, antara nama-nama besar yang dipecat adalah Tan Sri Annuar Musa dan Datuk Seri Shahidan Kassim, disusuli pemecatan terbaru membabitkan Khairy Jamaluddin Abu Bakar dan Tan Sri Noh Omar pada 27 Januari lalu.

Bekas Naib Presiden UMNO, Datuk Seri Hishammuddin Hussein dan Naib Ketua Pemuda, Shahril Sufian Hamdan pula antara yang digantung keahlian selama enam tahun.

Khairy dan Noh antara yang lantang mengkritik kepemimpinan Presiden, Datuk Seri Dr Ahmad Zahidi Hamidi dan keputusan Perhimpunan Agung UMNO 2022 (PAU 2022) pertengahan Januari lalu yang meluluskan usul tiada pertandingan dua jawatan tertinggi parti.


Lebih 45,300 mangsa banjir masih ditempatkan di PPS tujuh negeri

Seramai 45,324 mangsa banjir daripada 13,065 keluarga masih berada di pusat pemindahan sementara (PPS) di tujuh negeri sehingga pagi tadi, menurut data Info Bencana Jabatan Kebajikan Masyarakat (JKM).

Semua mangsa ditempatkan di 290 PPS di Pahang, Selangor, Kelantan, Melaka, Perak, Negeri Sembilan dan Kuala Lumpur.

Di PAHANG, seramai 25,318 orang berada di 179 PPS yang beroperasi di semua daerah kecuali Rompin dan Cameron Highlands setakat 9 pagi ini, lapor Bernama.

Laman web publicinfobanjir.water.gov.my pula menyatakan tiga sungai berada di paras melebihi bahaya iaitu Sungai Pahang di Lubuk Paku, Sungai Kundang (Maran) dan Sungai Bera (Bera), namun sungai itu menunjukkan trend menurun.

Sungai Pahang di Paloh Hinai, Pekan pula berada di paras amaran.

Jabatan Meteorologi meramalkan hujan di beberapa tempat di Kuantan dan Pekan, manakala cuaca di daerah lain dijangka baik pagi ini.

Di SELANGOR, Info Bencana JKM melaporkan jumlah mangsa banjir pada awal pagi ini meningkat kepada 18,484 orang di 99 PPS di negeri itu berbanding 17,656 mangsa malam tadi.

Setakat 4 pagi tadi, polis Selangor memaklumkan sembilan jalan dinaiki air dan ditutup untuk laluan kenderaan di negeri berkenaan.

Di KELANTAN, 862 mangsa banjir masih ditempatkan di lima PPS yang dibuka kesemuanya di jajahan Pasir Mas, setakat 8.18 pagi.

Lima PPS tersebut adalah Sekolah Kebangsaan (SK) Tok Deh, SK Gual Periok, SK Kubang Kual, PPS Putat Tujoh dan Masjid Mukim Padang Licin.

Sementara itu, portal rasmi info banjir Jabatan Pengairan dan Saliran (JPS) melaporkan tiada sungai utama di Kelantan berada pada paras bahaya dengan hanya satu sungai berada pada paras amaran iaitu Sungai Golok di Rantau Panjang, Pasir Mas yang merekodkan bacaan 8.01 meter.

Di NEGERI SEMBILAN, Pengarah Angkatan Pertahanan Awam (APM) negeri Lt Kol (PA) Mohd Syukri Madnor berkata mangsa banjir di negeri itu adalah 292 individu daripada 84 keluarga dengan empat PPS masih dibuka di Jelebu setakat pagi ini.

Di MELAKA, jumlah mangsa banjir turun kepada 35 orang daripada 12 keluarga setakat 8 pagi.

Pengarah APM Melaka Lt Kol (PA) Cuthbert John Martin Quadra berkata kesemua mangsa ditempatkan di dua PPS yang dibuka di daerah Alor Gajah dan Jasin.

Di PERAK, setakat 7.46 pagi, jumlah mangsa banjir ialah 99 orang daripada 25 keluarga yang ditempatkan di dua PPS di daerah Hilir Perak sejak seminggu lepas.

Fenomena ‘banjir termenung’ menyebabkan air banjir lambat surut berikutan air pasang besar di kawasan Changkat Jong yang sering kali terjejas banjir saban tahun.

Sementara di KUALA LUMPUR, kemas kini terakhir Info Bencana JKM menunjukkan 234 mangsa masih berada di sebuah PPS setakat pagi semalam.


Thailand setuju buka pintu sempadan Wang Kelian, Bukit Kayu Hitam: PM

Thailand bersetuju untuk membuka pintu sempadan daratnya dengan Malaysia iaitu di Wang Kelian, Perlis dan Bukit Kayu Hitam, Kedah mulai 1 April ini, kata Perdana Menteri Datuk Seri Ismail Sabri Yaakob sambil menegaskan perkara itu merupakan berita gembira.

Beliau berkata Menteri Kesihatan Khairy Jamaluddin juga telah diminta untuk berbincang dengan Kerajaan Thailand supaya membenarkan pembukaan segera pintu sempadan di Padang Besar, Perlis dan kawasan lain di Utara tanah air, lapor Bernama.

Semalam Ismail Sabri mengumumkan pembukaan sepenuhnya pintu sempadan darat Malaysia-Singapura yang digunakan oleh para pekerja yang berulang alik secara harian bermula 1 April ini.

“Pembukaan sempadan ini akan mempermudahkan mereka untuk bekerja dan SOP (prosedur operasi standard) yang kita kenakan juga adalah longgar iaitu tiada lagi kuarantin dan tidak perlu menjalani ujian PCR atau RTK pada waktu prapelepasan dan ketibaan,” katanya.

Beliau berkata demikian ketika berucap merasmikan program Jelajah Aspirasi Keluarga Malaysia Negeri Perlis 2022 di sini hari ini.

Perdana Menteri berkata langkah itu akan menyumbang kepada pemulihan negara yang memberi impak positif ke atas kelestarian ekonomi dan kesejahteraan kehidupan Keluarga Malaysia.

Beliau berharap SOP yang dilaksanakan di pintu masuk sempadan Malaysia-Singapura di Johor itu dapat juga dilaksanakan di pintu-pintu masuk di sempadan Malaysia-Thailand di Utara tanah air.

Sementara itu, sejajar dengan Fasa Peralihan ke Endemik mulai 1 April, Ismail Sabri berkata kerajaan melancarkan program Duta Komuniti Keluarga Malaysia yang berkonsepkan kesukarelawanan dengan matlamat untuk membudayakan kawalan kendiri dalam kalangan komuniti sepanjang fasa peralihan itu.

Beliau berkata walaupun tiada lagi penjarakan fizikal dalam fasa itu, namun Keluarga Malaysia masih terikat dengan pematuhan SOP seperti pemakaian pelitup muka di samping penjagaan kebersihan diri.

“Duta Komuniti ini akan ditempatkan di kawasan berisiko tinggi iaitu sesak dan tertutup. Mereka akan memastikan maklumat yang disampaikan kepada komuniti adalah tepat, terkini dan efektif dengan cara penyampaian yang bernada lembut, berhemah dan bersopan-santun apabila membuat teguran,” katanya.

Mengakhiri ucapannya, Perdana Menteri turut mengumumkan kelulusan peruntukan sebanyak RM5 juta untuk Kerajaan Negeri Perlis bagi menjalankan kajian kemungkinan pembinaan jeti feri penumpang baharu di Kuala Perlis.

“Insya-Allah selepas kajian kemungkinan itu selesai kita bolehlah melihat kepada kemungkinan untuk membina jeti baharu di Kuala Perlis nanti,” katanya.


PM menghadap Agong 45 minit

Perdana Menteri Datuk Seri Ismail Sabri Yaakob hanya menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah selama kira-kira 45 minit di Istana Negara hari ini (6 Oktober 2022).

Ismail Sabri yang juga Naib Presiden UMNO dilihat tiba di pintu masuk Istana Negara jam 3.48 petang tadi, sebelum kenderaan Toyota Alphard berwarna putih membawa beliau keluar kira-kira jam 4.45 petang.

Beliau tidak berhenti menemui puluhan wartawan yang berkumpul di luar pekarangan pintu masuk Istana Negara, sebaliknya menurunkan tingkap kereta dan melambai kepada petugas media.

Perdana Menteri sebelum ini, dijadualkan menghadap Yang di-Pertuan Agong pada pukul 4 petang bagi membuat sembah taklimat berhubung Bajet 2023 yang dijangka dibentang petang esok (7 Oktober 2022).

Majlis menghadap Yang di-Pertuan Agong di Istana Negara itu adalah rutin biasa untuk Perdana Menteri sebelum mempengerusikan mesyuarat Kabinet.

Bagaimanapun, sesi menghadap kali ini mendapat perhatian meluas berikutan spekulasi bahawa beliau akan memohon pembubaran Parlimen untuk memberi laluan kepada Pilihan Raya Umum Ke-15 (PRU-15).

Ia susulan keputusan mesyuarat Majlis Tertinggi (MT) UMNO, 30 Oktober lalu yang memutuskan supaya PRU-15 diadakan pada tahun ini juga dan Ismail Sabri akan menghadap Yang di-Pertuan Agong berhubung pembubaran Parlimen.

Namun, tidak dapat dipastikan sama ada Perdana Menteri ada membincangkan mengenai pembubaran Parlimen ketika sesi menghadap berkenaan.

Terdahulu, Al-Sultan Abdullah berkenan berangkat ke sesi sembah taklimat persiapan menghadapi bencana dan banjir di Pusat Ramalan dan Amaran Banjir Negara, Jabatan Pengairan dan Saliran di Ampang, hari ini.

Perdana Menteri ketika ditemui media selepas meninjau persiapan Bajet 2023 di Kementerian Kewangan tengah hari tadi pula memaklumkan ‘agenda tambahan’ berkaitan pembubaran Parlimen mungkin dibincangkan dalam sesi menghadap hari ini jika berkesempatan.

Menurut Ismail Sabri, perbincangan itu mungkin mengambil masa yang panjang memandangkan banyak perkara yang akan diterangkan selain beliau menerima pesanan daripada Seri Paduka.

Sebelum ini, Naib Presiden Bersatu, Datuk Dr Radzi Jidin mengesahkan 12 menteri yang mewakili Perikatan Nasional (PN) mengutus surat kepada Yang di-Pertuan Agong, untuk menyatakan hasrat tidak mahu PRU-15 diadakan tahun ini.

Radzi menegaskan, menteri daripada PN berpendirian kebajikan rakyat merupakan perkara penting yang perlu diberikan tumpuan ketika ini, bukannya soal PRU-15.


Bekas Penasihat Media Najib serah RM7.1 juta wang kepada 1MDB

Kes bekas penasihat media Datuk Seri Najib Razak, Paul Stadlen yang menghadapi dua pertuduhan pengubahan wang haram berjumlah RM15 juta, ditarik balik selepas beliau bersetuju melepaskan secara rela hati keseluruhan wang berjumlah RM7,192,873.84 kepada 1Malaysia Development Berhad (1MDB).

Memetik Bernama Suruhanjaya Pencegahan Rasuah Malaysia (SPRM) dalam kenyataan hari ini berkata wang itu akan dipindahkan ke akaun 1MDB.

Menurutnya berdasarkan persetujuan Jabatan Peguam Negara, satu penyelesaian telah dipersetujui melibatkan Stadlen dan penasihat undang-undang UMNO, Datuk Mohd Hafarizam Harun yang telah dituduh di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (Akta 613) membabitkan wang berjumlah RM15 juta.

“Perkara itu diputuskan setelah mengambil kira bahawa jumlah itu adalah wajar untuk dilucut hak. Sehubungan itu, kes terhadap beliau (Stadlen) ditarik balik.

“Jabatan Peguam Negara turut memutuskan tindakan kompaun di bawah Seksyen 92 (1) Akta 613 berjumlah RM590,587.26 dikenakan terhadap Mohd Hafarizam setelah mengambil kira serta mempertimbang alasan-alasan yang munasabah, termasuk lanjutan daripada penarikan balik kes terhadap Stadlen. Pertuduhan terhadap Mohd Hafarizam ditarik balik setelah kompaun diselesaikan,” menurut SPRM.

Pada 20 Februari 2019, pertuduhan terhadap Stadlen dibuat secara in absentia (tanpa kehadiran) di Mahkamah Majistret di sini atas dua pertuduhan pengubahan wang haram.

Mengikut pertuduhan pertama, Stadlen didakwa telah mengarahkan pembayaran melalui 27 transaksi membabitkan hasil aktiviti pengubahan haram berjumlah RM8,111,322.43 dari akaun pelanggan firma guaman, Tetuan Hafarizam Wan & Aisha Mubarak kepada beberapa individu dan syarikat di antara Jun hingga Disember 2014.

Bagi pertuduhan kedua, lelaki itu dituduh mengarahkan pembayaran melalui 16 transaksi hasil aktiviti pengubahan haram berjumlah RM6,139,078.34 dari akaun pelanggan firma guaman sama kepada beberapa individu dan syarikat di antara Januari hingga Ogos 2015.

Kedua-dua pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang memperuntukkan hukuman denda sehingga RM5 juta atau penjara maksimum lima tahun, jika sabit kesalahan.

Hari ini, Mahkamah Sesyen di sini melepas dan membebaskan Mohd Hafarizam daripada tiga pertuduhan pengubahan wang haram berjumlah RM15 juta, yang didakwa diterima daripada Najib.